Merkelová súhlasí s Macronom, podporuje vytvorenie ministerstva financií eurozóny

Eurozóna sa musí stabilizovať a ďalej rozvíjať, tvrdí nemecká kancelárka.

PARÍŽ. Nemecká kancelárka Angela Merkelová je otvorená myšlienke na vytvorenie ministerstva financií (MF) a rozpočtu eurozóny, ako to navrhol francúzsky prezident Emmanuel Macron. "Nemám nič proti rozpočtu eurozóny a môžeme hovoriť o vytvorení európskeho ministra financií," povedala Merkelová v Paríži po skončení rokovaní s Macronom. "Súhlasíme s tým, že eurozóna sa musí stabilizovať a ďalej rozvíjať," povedala nemecká kancelárka na spoločnej tlačovej konferencii s francúzskym prezidentom. "Je v našom najväčšom záujme, aby všetky krajiny eurozóny boli silné." Spoločný rozpočet aj ministerstvo financií eurozóny by si vyžadovali zmeny v zmluvách Európskej únie (EÚ). Merkelová vo štvrtok zároveň uviedla, že dôležité reformy budú musieť počkať až do septembrových volieb v Nemecku, v ktorých sa očakáva víťazstvo jej Kresťansko-demokratickej únie (CDU). "Potrebujeme mandát od parlamentu, o ktorý sa budeme usilovať až po voľbách," povedala. Francúzska a nemecká vláda sa vo štvrtok stretli v Paríži na spoločnom zasadaní. Obidve najväčšie ekonomiky eurozóny totiž uvažujú o harmonizácii svojich daňových systémov, keďže v rámci celej menovej únie sa v tomto bode nedarí dosiahnuť pokrok. Obe krajiny sa tiež chystajú vytvoriť fond na financovanie digitálnych investícií vo výške jednej miliardy eur. Uviedol v rozhovore pre regionálne noviny L'Ouest France prezident Macron. Existujú aj plány na podporu výskumu a vývoja nanotechnológií a batérií, povedal. Ale skutočný pokrok na ceste k ekonomickej integrácii bude možné dosiahnuť len vtedy, ak sa obe krajiny dohodnú na konkrétnych krokoch smerom k harmonizácii firemných daní. Francúzsko a Nemecko už dlhšie presadzujú konvergenciu spôsobu, akým sa vypočítajú dane v eurozóne, ale dosiahli len malý pokrok, dokonca aj medzi sebou. Nemecký denník Handelsblatt napísal, že ministri financií z obidvoch krajín predstavia v polovici septembra tzv. cestovnú mapu harmonizácie firemných daní. A v decembri by chceli plán na ich zosúladenie dokončiť, aby ho mohli na budúci rok schváliť, napísal Handelsblatt s odvolaním sa na zdroje, ktoré sa zúčastňujú na rokovaniach.


Do áut prichádza po šesťdesiatich rokoch 48-voltová revolúcia

Dnešné autá si vystačia len s dvanástimi voltmi.

DETROIT, BRATISLAVA.Vyššie napätie v autách umožní nasadenie nových elektrických systémov. Vďaka nim budú autá ekologickejšie, komfortnejšie, ale aj zábavnejšie, píše Detroit Free Press. Batérie sa začali v autách objavovať ešte začiatkom 20. storočia. Prvými elektrifikovanými komponentami v autách boli svetlá a klaksóny, elektrické štartéry sa rozšírili až v dvadsiatych rokoch. Spočiatku mali autobatérie napätie šesť voltov. V polovici päťdesiatych rokov, keď do módy prišli väčšie a silnejšie motory, si štartéry vyžiadali silnejší, dvanásťvoltový elektrický rozvod. Niektoré autá ako napríklad Volkswagen Chrobák či Citroën 2CV si zachovali šesť voltov. Po šesťdesiatich rokoch tak prichádza k veľkej zmene napätia v autách - z dvanástich na 48 voltov. Nové 48-voltové batérie (aj kabeláž auta) by mali byť veľkosťou porovnateľné s tými dnešnými. Výrobcom však umožnia priniesť množstvo funkcií. Tá, ktorá sa najčastejšie spomína, je elektrický kompresor, ktorý nahradí turbo či klasický, remeňom poháňaný kompresor. Na rozdiel od turba, ktoré potrebuje tlak vo výfuku, sa elektrický kompresor dokáže roztočiť kedykoľvek na požiadanie. Prvým sériovým autom s elektrickým kompresorom je dieselové Audi SQ7, pri ňom automobilka udáva, že maximálny plniaci tlak dosiahne elektrický kompresor za 250 milisekúnd. 48-voltová elektrika v aute umožnila aj použitie ďalších systémov podvozka, ako sú aktívne stabilizátory a odpruženie či natáčanie zadných kolies. Rovnaký motor dostalo, mimochodom, aj Bentley Bentayga, prvé SUV britskej luxusnej značky. Spoločnosť Valeo tiež experimentuje s elektrickým kompresorom pripojeným k prakticky sériovému dvojlitrovému štvorvalcu Ford. Presné dáta nezverejnila, no uvádza, že v porovnaní s klasickým turbom má jej riešenie lepšiu odozvu na plyn, vyššiu efektivitu a lepšie fungujúci systém štart-stop. 48-voltový systém by mal priniesť ešte jednu výhodu - auto by s ním malo byť schopné prejsť veľmi krátke vzdialenosti len na elektrický pohon. Pôjde o takzvaný mild-hybrid, konštrukčne podstatne jednoduchší ako klasické hybridy. Schopnosť prejsť pár desiatok metrov na elektrinu však ušetrí palivo napríklad v zápche či na parkovisku. Riadiaca jednotka tiež bude môcť krátkodobo vypnúť klasický motor vo väčšej rýchlosti, napríklad v pozvoľnom klesaní z kopca. Palivo ušetrí aj to, že mnohé zariadenia, ktoré sú poháňané remeňom motora (napríklad olejové a vodné čerpadlo, kompresor klimatizácie) budú môcť byť na elektrinu. Batériu bude dobíjať alternátor, ktorý nebude zapojený stále, ale len pri brzdení a na voľnobehu. 48-voltový elektrický systém by mal priniesť úsporu paliva asi 15 percent. Spočiatku by mal zvýšiť výrobné náklady auta asi o 800 až 1000 eur, postupne však zlacnie.


Chce presadiť "zmorálnenie verejného života". Macron zverejnil volebný program

Francúzsko delí od prezidentských volieb 52 dní.

PARÍŽ. Nezávislý kandidát v prezidentských voľbách vo Francúzsku Emmanuel Macron predstavil vo štvrtok svoj volebný program. Výňatky z neho zverejnil vopred v rozhovore pre denník Le Parisien. Macron, ktorý zastával funkciu ministra hospodárstva, chce v prípade víťazstva vo voľbách presadiť, aby poslanec francúzskeho parlamentu nemohol zamestnávať svojho príbuzného a platiť ho z verejných zdrojov, chce tiež zredukovať aj daňové úľavy pre poslancov. Ide o reakciu na aféru, do ktorej je zapletený kandidát konzervatívnej pravice Francois Fillon, podozrivý z fiktívneho zamestnávania svojej manželky Penelope. Macron chce aj preto presadiť "zmorálnenie verejného života", napr. v podobe "drastického obmedzenia" možností pre vznik konfliktu záujmov u poslancov. Macron vysvetlil, že "nie je možné robiť zákony pre všetkých a byť súčasne k službám len vybraným". Jeho cieľom je aj zaviesť jednotný dôchodkový systém, urobiť reformu trhu práce a odborného vzdelávania. Pokiaľ ide o školstvo, za prioritu považuje základné školy. V oblasti boja s terorizmom sa chce zasadiť "za zmierenie medzi mladými ľuďmi (z problémových a chudobných štvrtí) s (Francúzskou) republikou". Podľa Macronovho názoru je tento cieľ možné dosiahnuť za predpokladu úspešnosti mladého človeka v škole, na trhu práce i v oblasti jeho finančného ohodnotenia. Macron chce presadiť aj vytvorenie policajných zložiek, ktorých úlohou by bolo tesnejšie spolupracovať s "ľuďmi z terénu": radnicami či neziskovými združeniami. Navrhuje tiež vytvoriť v horizonte piatich rokov 10-tisíc nových pracovných miest v bezpečnostných zložkách. Takto posilnené policajné sily by boli podľa Macrona "skutočnou teritoriálnou rozviedkou", čo umožní predísť novým bezpečnostným hrozbám. Pokiaľ ide o výnimočný stav, ktorý vo Francúzsku platí od teroristických útokov z novembra 2015, Macron deklaroval, že jeho zachovanie zváži v závislosti od aktuálnych informácií poskytnutých tajnými službami. Macron má v úmysle investovať 15 miliárd eur do ekologických projektov, chce sa zasadiť za vyplácanie bonusu vo výške 1000 eur pre každého občana, ktorý sa rozhodne vymeniť svoje staré auto za vozidlo s ekologickejšou prevádzkou. V pláne má aj zateplenie milióna bytov a domov v krajine. Podľa jeho plánov by do roku 2022 mala byť polovica z jedál v školských a závodných jedálňach pripravená z bio či farmárskych produktov alebo z produktov s nízkou uhlíkovou stopou. Macron chce tiež o 50 percent znížiť objem energie vyrábanej v jadrových elektrárňach. Macron dlhodobo vedie v predvolebných prieskumoch verejnej mienky, a to aj napriek tomu, že až do dnešného dňa nezverejnil svoj volebný program v úplnosti. V rozhovoroch pre médiá sa 39-ročný politik doteraz o svojich prioritách zmieňoval len vágne alebo hovoril len o vybraných témach, čo vyvolávalo ostrú reakciu jeho kritikov i protivníkov vo voľbách. Agentúra AP uviedla, že nárast Macronovej popularity u voličov súvisí s tým, čím tento mladý politik nie je: nie je ani ľavicový, ani pravicový, nie je straníckym kandidátom a je jediným z najsilnejších uchádzačov o prezidentskú funkciu, ktorý nečelí vyšetrovaniu pre podozrenie z korupcie. AP v tejto súvislosti naráža na kandidáta konzervatívcov Fillona i kandidátku krajnej pravice Marine Le Penovú. Podľa prieskumov verejnej mienky by Macron a Le Penová mali vyjsť ako víťazi z prvého kola prezidentských volieb (23. apríla) a postúpiť do druhého kola, ktoré sa uskutoční 7. mája. V tomto kole je favoritom Macron. Prieskumy však podľa AP súčasne naznačujú aj to, že veľká časť Macronových potenciálnych voličov si zatiaľ nie je istá svojím rozhodnutím voliť ho.


DETSKÁ RUBRIKANepriateľom kaní popolavých sú pytliaci aj poľnohospodárska technika

Elegantné dravce, ktoré vo vzduchu predvádzajú najrôznejšie akrobacie. Kane popolavé sú sťahovavé vtáky a práve v týchto dňoch k nám prilietajú z tropickej Afriky. Na území Slovenska sa ich zdržuje len niekoľko desiatok. Majú toľko nepriateľov, že aj tento počet je takmer zázrakom. Okrem prirodzených nepriateľov – líšok a iných operných dravcov, kane ohrozujú pytliaci aj poľnohospodárska technika. V porovnaní s myšiakom či príbuznou kaňou sivou je kaňa popolavá o poznanie menšia. Jej dlhé a mohutné krídla sa najmä pri lete zdajú na koncoch užšie, pretože na ich siluete možno vidieť len štyri perá pripomínajúce prsty. Telo samca pokrýva sivé perie, len lakťové letky sú čierne. Na brušku má charakteristické škvrny hrdzavej farby. Samice sa od mláďat rozoznávajú len veľmi ťažko, mladé kane sú totiž vždy po mame, teda sfarbené dohneda s bielymi nadchvostovými krovkami. Okolo očí má kaňa závoj, podobne ako sova. Dúhovka je typicky žltá, tak, ako u väčšiny dravcov a rovnakej farby sú aj neoperené nohy s dlhými pazúrmi. Rozpätie jej krídel dosahuje približne 110 centimetrov, spomedzi všetkých kaní teda môže byť najmenšia, ale aj tak je to úctyhodné číslo. Vo vzduchu ju môžeme zahliadnuť najmä nad lúkami a poľami, prípadne v okolí jazier, kam sa chodí napájať. Na korisť nestriehne iba z výšky, niekedy číha ukrytá v kríkoch či na strome. Kaňa má jedálniček typického dravca. Nechýbajú na ňom drobné poľné hlodavce, ako napríklad hraboše, myši či chrčky. Uloví aj menšie vtáky a v prípade núdze neohrnie zobákom ani nad žabami. Kane popolavé zimujú v Afrike a na naše územie sa vracajú v polovici apríla. Začiatkom mája prilietava vtáčí párik na miesto, kde sa plánujú usadiť. Začiatok hniezdenia sprevádza rituál samčeka, ktorý vo vzduchu predvádza takzvaný svadobný tanec. Krúživým letom sa dostane do výšky, aby sa potom spúšťal k zemi v strmhlavých vývrtkách. Akrobatické vystúpenie dopĺňa osobitou piesňou. Ničnetušiacemu pozorovateľovi sa svadobný tanec javí skôr ako domáce násilie, pretože samec v letku pôsobí, akoby chcel svoju vyvolenú napadnúť. Je to však iba hra, ktorá sa páči obom. Podobným spôsobom prebieha aj odovzdávanie potravy. Keď samec predáva družke úlovok, zdá sa, akoby o neboráka hraboša vo vzduchu zápasili. Živiteľ rodiny pritom korisť odovzdáva dobrovoľne, aby mohla samička nakŕmiť ich spoločné potomstvo. Kane kladú štyri až päť vajec, z ktorých sa v polovici júna začínajú liahnuť mladé. Na hniezde sedí samička, druh ju vystrieda iba v čase obeda. Zháňanie potravy si na zodpovednosť berie výlučne samec, ktorý partnerke odovzdáva korisť vo vzduchu. Keď samička prelietava popod neho, on zo zobáka potravu vypustí a samica ju bleskurýchle preberie. Zvedavé kane hniezdia na zemi, odkiaľ však nemajú dostatočný výhľad, a tak často hliadkujú na vyvýšených miestach v okolí svojho obydlia. Zazrieť ich môžeme na stohoch slamy či betónových skružiach. Hniezdisko si úzkostlivo strážia a všetky okrídlené dravce ihneď odháňajú. Pred líškou či divým psom však svoje mladé uchrániť nedokážu. Rovnako bezmocné sú kane v súboji s poľnohospodárskou technikou. Smutné štatistiky dokazujú, že množstvo týchto vzácnych vtákov zahynie práve pri žatve, keď ich hniezdo pokosí kombajn. Ochranári preto na nájdené hniezda dozerajú. Ohradia ich pletivom v tvare štvorca a v tejto ochrannej zóne môžu poľnohospodári obilie zožať až keď mladé kane hniezdo opustia. Kane popolavé sú zákonom chránené. Ak by ich niekto zámerne zahubil, hrozí mu vysoká pokuta.


Merkelová v Tokiu: Podporíme reformu  Svetovej obchodnej organizácie

Nemecká vláda sa zaoberá obchodným konfliktom medzi Spojenými štátmi a Čínou.

TOKIO. Nemecko a Japonsko chcú podľa utorkového vyjadrenia spolkovej kancelárky Angely Merkelovej spolupracovať s cieľom dosiahnuť reformu Svetovej obchodnej organizácie (WTO). Ich snaha prichádza v čase, keď voľný obchod vo svete čelí rastúcim hrozbám, analyzuje agentúra DPA. Merkelová počas diskusie so študentmi na univerzite Keió v Tokiu povedala, že reforma patrí na popredné miesta v programe skupiny G20. "Japonsko a Nemecko majú v tejto oblasti veľa spoločných záujmov," dodala. Krajiny skupiny G20 (20 najväčších svetových ekonomík), ktorej tento rok predsedá práve Japonsko, v decembri na summite v Argentíne podporili revíziu WTO. Nemecká vláda sa v súčasnosti zaoberá obchodným konfliktom medzi Spojenými štátmi a Čínou, ktoré vo svetovom obchode patria k "veľkým hráčom", povedala Merkelová. Pokles spotreby v Číne v dôsledku sporu s USA okamžite pocítia Japonsko aj Nemecko, pretože ich ekonomiky sú úzko prepojené. V Nemecku to, ako píše DPA, ovplyvní automobilový priemysel a v Japonsku spoločnosti, ktoré sú dodávateľmi čínskej technologickej skupiny Huawei. Japonsko a Nemecko podľa kancelárky z tohto dôvodu podporujú multilaterálny obchodný poriadok.


Najprv knihy, potom hry. Teraz Zaklínač mieri aj na Netflix

Termín odvysielania prvého dielu zatiaľ nie je známy.

Zaklínač (v angličtine The Witcher) je značka, ktorá preslávila sériu fantasy kníh poľského autora Andrzeja Sapkowskeho a neskôr sa zapísala do histórie počítačových hier. Na jej motívy vznikli aj komiksy či stolné hry. A vďaka videoslužbe Netflix Geralt z Rivie dostane aj svoj seriál. „Sapkowski vytvoril rozmanitý a pamätný svet, ktorý nám je blízky a magický zároveň,“ uviedol v stredu v tlačovej správe viceprezident spoločnosti Erik Barmack. Netflix začal v posledných rokoch vyrábať obrovské množstvo seriálov. K tým najúspešnejším patria House of Cards, Orange is the New Black alebo Narcos. Videoslužba vytvorila aj niekoľko sci-fi a komiksových seriálov vďaka dohode s gigantom Marvel. No s fantasy žánrom zatiaľ veľa skúseností nemal. Samotný autor ságy bude na seriáli spolupracovať ako kreatívny konzultant. „Teším sa, že Netflix adaptuje moje príbehy,“ píše Sapkowski a dodáva, že seriál sa bude pridŕžať predlohy, na ktorej pracoval tridsať rokov. Kedy sa seriál bude dať porovnať s knižnou predlohou, ešte nie je isté. Netflix nezverejnil dátum premiéry. Za produkciu seriálu bude zodpovedný Sean Daniel, ktorého možno poznať vďaka snímkam ako Múmia či Ben-Hur. Práve jeho meno sa spomínalo v súvislosti s celovečerným filmom na motívy Zaklínača. Teraz sa však zdá, že z filmu nič nebude a dôvodom je práve práca na seriáli. Podobne to bolo aj pri fantasy epose Game of Thrones. Jeho autor George R. R. Martin dlho odmietal ponuky na filmové spracovanie. Neveril, že by sa rozsiahly príbeh dal natlačiť do filmu. Sfilmovaniu privolil, až keď ho oslovili z televízie HBO. Zo seriálu sa stal obrovský hit, čo mohlo motivovať aj Netflix, aby to vyskúšal s výpravným fantasy projektom. Ďalšie meno zmieňované aj v súvislosti s filmom, aj so seriálom Zaklínač je Tomek Baginski. Jeho krátky animovaný film The Cathedral bol v roku 2002 nominovaný na Oscara, no dôležitejšie je, že Zaklínač mu nie je neznámy. Baginski totiž pracuje v štúdiu Platige Image, ktoré pripravovalo animácie do série hier The Witcher. O pretavenie Zaklínača na televízne obrazovky či plátna sa už pokúšali aj Poliaci. V roku 2001 nakrútil Marek Brodzki rovnomenný film (v origináli Wiedźmin). Jeho snaha sa stretla viac s negatívnou kritikou než ocenením a ani Sapkowski nebol s prevedením svojho sveta spokojný. Tvorca Zaklínača istú nespokojnosť vyjadril aj v súvislosti s trojdielnou sériou hier štúdia CD Projekt. Tú kritika vrúcne prijala, ale samotný Sapkowski sa na jej tvorbe nepodieľal. V rozhovore pre Vice to odôvodnil tým, že hry nie sú ako literatúra. „Funguje to (hry) inak. Akú substanciu možno nájsť v tom, že hrdina kráča lesom a rozpráva sa s veveričkou? Kde je v tom literatúra? Kde je priestor na hĺbku alebo sofistikovaný jazyk, ktorým by hry mohli pozdvihnúť kultúru? Nikde,“ hovori Sapkowski. Proti hre samotnej či vývojárom a hráčom 69-ročný autor nič nemá. Poťažkal si však, že na jeho autorské besedy chodia samé deti, ktoré si možno myslia, že svoje príbehy píše na základe hier. Sapkowski nemá na hry ťažké srdce určite aj preto, že si vďaka adaptáciám svojho diela dobre privyrobil. „Ťažko povedať nie ponuke, ktorú sprevádzajú veľké peniaze. Azda len idiot by nesúhlasil,“ priznáva Sapkowski.


Dopravná hádanka: Ako by ste prečítali tieto štyri značky pod sebou? (riešenie)

Ako postupovať, keď je na jednom stĺpe viacero značiek?

Bielo-modrá šípka doprava a preškrtnutá čierno-bielo-červená šípka doprava pod ňou je síce neobvyklá kombinácia, ale z hľadiska pravidiel cestnej premávky nie je zakázaná. Vyhláška pripúšťa, že na jednom stĺpe môžu byť spravidla umiestnené najviac dve dve dopravné značky s príslušnými dodatkovými tabuľkami, hoci by mali byť rovnakého druhu. Modrá tabuľka so šípkou je informatívna, sama teda neustanovuje žiaden zákaz ani príkaz. Len hovorí, že na Belehradskej ulici je jednosmerná premávka v danom smere. Tabuľka pod ňou zakazuje vozidlám odbočovať doprava. Sama si s bielo-modrou šípkou neprotirečí, na Belehradskú môžu napríklad odbočovať autá v opačnom smere od Račianskeho mýta. Pod zákazom odbočovania sú umiestnené dve dodatkové tabuľky, ktoré spresňujú okruh vozidiel, na ktoré sa dopravná značka vzťahuje. Prvá "platí pre nákladné vozidlá" obmedzuje platnosť zákazu pre nákladné autá nad 3,5 tony, autobusy či ťahače prívesov a návesov. Dodatková tabuľka "okrem dopravnej obsluhy" povoľuje odbočovanie len tým naákladným autám nad 3,5 tony, ktoré vymenúva príloha k vyhláške. Ide napríklad o zásobovacie vozidlá, autá taxislužby či vozidlá, ktorých majitelia majú za značkou bydlisko, sídlo, garáž alebo prevádzku. Z Legionárskej ulice na Belehradskú tak môžu odbočovať všetky autá do 3,5 tony a nákladné autá nad 3,5 tony, ktoré spĺňajú kritériá na dopravnú obsluhu. (18) Dodatková tabuľka s textom (č. E 12) s nápisom „OKREM DOPRAVNEJ OBSLUHY“ obmedzuje platnosť značky, pod ktorou je umiestnená na a) vozidlá zabezpečujúce zásobovanie (nakládku alebo vykládku tovaru), opravárenské, údržbárske služby alebo komunálne a podobné služby, b) vozidlá s parkovacím preukazom pre osoby so zdravotným postihnutím alebo na vozidlá s osobitným označením č. O 3, c) vozidlá taxislužby, d) vozidlá, ktorých vodiči, prípadne prevádzkovatelia, majú v miestach za značkou bydlisko, sídlo, garáž alebo prevádzku, e) vozidlá, ktorých jazda alebo preprava za značkou je vykonávaná z dôvodu opravy, servisu, technickej kontroly, emisnej kontroly, kontroly originality predmetného vozidla alebo odovzdania palubnej jednotky na najbližšie predajné miesto za značkou; pre tieto vozidlá neplatí značka, pod ktorou je tabuľka umiestnená.


SNS nezahlasuje za zvýšenie koncesionárskych poplatkov, hovorí Danko

Danko podľa vlastných slov chce pomôcť aj lokálnym a menším televíziám.

BRATISLAVA. Slovenská národná strana (SNS) nezahlasuje za žiadne zvýšenie koncesionárskych poplatkov. V nedeľnej diskusnej relácii TA3 V politike to uviedol predseda Národnej rady SR a strany SNS Andrej Danko. Ako dodal, v koalícii prebieha k tejto téme diskusia a riešenie sa určite nájde. "Chcem, aby táto vláda brala ľuďom z peňaženky, až ako posledné riešenie. Hovorím, že máme dostatočné ekonomické úspechy a chcel by som, aby nech radšej ostane v RTVS status quo, ako by sme mali nečitateľne navyšovať rozpočet," uviedol Danko. Predseda parlamentu zároveň vylúčil, že by sa snažil ovládnuť verejnoprávne médium. "To je hlúposť. Ja len hovorím, že treba, keď niekto pýta od ľudí peniaze, zodpovedne povedať, čo v RTVS," zdôraznil. Podľa neho v koalícii o tejto téme prebieha dialóg. "Ja vám garantujem, že nájdeme racionálne riešenie," dodal predseda parlamentu. Minister kultúry Marek Maďarič (Smer) komunikačne podľa neho tému koncesionárskych poplatkov "prepálil". Danko podľa vlastných slov chce pomôcť aj lokálnym a menším televíziám, ktoré napĺňajú verejnoprávny charakter. "Nie je na mieste, aby len RTVS mala zmluvu so štátom o napĺňaní verejnoprávneho charakteru. Sú lokálne televízie, ktoré v prípade komunálnych a 'vuckárskych' volieb plnia charakter, tak musíme aj na ne pozerať. Potom už pozerajme na všetky televízie, nielen RTVS, a to môže byť cesta," dodal. Danko sa v relácii dotkol aj vnútropolitickej situácie. Podľa jeho slov súčasná koalícia nemá alternatívu. "Opozícia dnes neexistuje. Ak toto je pravicová opozícia, tak naozaj ten stav pravicového voliča a to vnímanie tej taktiky a politiky musí byť strašný," dodal. Viackrát v relácii kritizoval správanie Igora Matoviča (OĽaNO-NOVA) a Richarda Sulíka (SaS).


Nitra má postupový mečbal, nervózny zápas vo Zvolene nedohrali dvaja hráči

Góly: 26. Drgoň (Kytnár, Michal Chovan), 60. Handlovský (Vandas, Michal Chovan) - 8. B. Rapáč (Rais, Buček), 49. McCormack, 51. Kerbashian (Buček) Vylúčení: 6:8 na 2 min, navyše: Ulrych (Zvolen) a Miroslav Pupák (Nitra) 5+DKZ za narazenie na mantinel, presilovky: 1:2, oslabenia: 0:0, rozhodovali: T. Orolin, Jonák - Tvrdoň, Stanzel, 4100 divákov Zvolen: Skapski - Fraser, Pöyhönen, Ulrych, Roman, Hraško, D. Růžička, Pufahl, Drgoň - Handlovský, Kytnár, Vandas - Obdržálek, Michal Chovan, Zuzin - Kelemen, S. Petráš, Mitchell - Andrisík, Holovič, Šišovský Nitra: Hanuljak - McCormack, Mezei, Korím, Miroslav Pupák, M. Versteeg, Rais, Morrison - Hrušík, M. Slovák, Kerbashian - Lantoši, Šiška, Scheidl - B. Rapáč, Bortňák, Buček - Fominych, Čaládi, Pätoprstý - Minárik /stav série 2:3/ ZVOLEN. Hokejisti HK Nitra triumfovali v pondelňajšom piatom dueli semifinále play off najvyššej slovenskej súťaže Tipsport ligy na ľade HKM Zvolen 3:2 a v sérii hranej na štyri víťazstvá vedú 3:2 na zápasy. Séria sa opäť vracia do Nitry, kde zverenci trénera Antonína Stavjaňu budú môcť v stredu 3. apríla spečatiť postup do finále. Hostia sa vo Zvolene ujali vedenia v 8. minúte po sóle a presnom zakončení Branislava Rapáča. Vyrovnanie domácich prišlo v 26. minúte, keď Adam Drgoň vyťažil zo spolupráce s Milanom Kytnárom a Michalom Chovanom. Zvolenčanom sa však stali osudné dve oslabenia v polovici tretej tretiny. Najskôr sa v 49. minúte zapísal do streleckej listiny Graeme McCormack a na začiatku 51. minúty Kale Kerbashian skóroval do odkrytej bránky po prihrávke Samuela Bučeka. Odpoveď domáceho mužstva z hokejky Lukáša Handlovského v čase 59:52 už prišla neskoro. Pondelňajší zápas nedohrali Petr Ulrych na domácej a Miroslav Pupák na hosťujúcej strane, obaja dostali trest päť minút plus do konca stretnutia. (zdroj: RTVS) Andrej Podkonický, tréner Zvolena: "Nezvládli sme prvú tretinu. Neviem, či sme boli nervózni alebo čo sa stalo, ale takto nemôžeme začať doma dôležitý zápas. Vyhrali sme v Nitre, ale prídeme domov a sme zbytočne nervózni. Kľúčoví hráči musia začať hrať a zlepšiť hru, najmä v hre piatich proti piatim. Za stavu 1:1 sme mali šancu v presilovke o dvoch hráčov. Nevyužili sme to, Nitra podobnú situáciu áno, a to rozhodlo. V ďalšom zápase v Nitre musíme byť koncentrovaní a vyhrať. Nič iné nám nezostáva." Antonín Stavjaňa, tréner Nitry: "Začali sme veľmi dobre, aktívne. V dueli bolo mnoho nervozity. Využili sme dve presilovky, vytvorili si náskok 3:1 a už sme si to dotiahli do konca."


Predavači zarobia viac ako učitelia, český Lidl zvýšil nástupnú mzdu

České obchodné reťazce bojujú o pracovníkov cez platy. Okrem Lidlu zvyšujú mzdy aj Penny Market či Albert.

PRAHA. Diskonty Lidl v Českej republike zvýšia od marca nástupnú mzdu pokladníkov a predavačiek o pätinu na 28.000 korún (1104 eur) , v Prahe a okolí stúpne na viac ako 29.000 korún (1143 eur). Rovnakým tempom sa zvýšia platy súčasných zamestnancov. Do troch rokov chce firma prijať 2000 ľudí, pretože každoročne otvára niekoľko nových predajní. Lidl o tom informoval v tlačovej správe. Podľa údajov portálu Platy.cz tak nástupný plat pokladníkov v Lidli bude po zvýšení vyšší než napríklad priemerný plat českých učiteľov. Vysokoškolský pedagóg má hrubý mesačný plat 27.631 korún (1089 eur), učiteľ na základnej škole 24.940 korún (983 eur). Menej berú aj vodiči autobusov (24.464 korún/965 eur) či zdravotné sestry (23.395 korún/946 eur). Plat lekára je podľa týchto údajov v priemere 47.093 korún za mesiac (1857 eur). Priemerná mzda v Česku v minulom treťom štvrťroku medziročne stúpla o 6,8 percenta na 29 050 korún (1145 eur). Od vlaňajška sa tempo rastu platov v tuzemských obchodoch výrazne zrýchlilo, mzdy navýšila väčšina veľkých obchodných reťazcov, niektoré aj viackrát. Núti ich k tomu nedostatok prevádzkových pracovníkov či snaha udržať si tie existujúce. "Chceme byť najatraktívnejším zamestnávateľom v odbore, to znamená voľbou číslo jedna pre tých najlepších. Výborné ocenenie veľmi náročnej práce pritom považujeme za základ, preto sme sa rozhodli pre ďalší krok," uviedol generálny riaditeľ spoločnosti Lidl ČR Pavel Stratil. V nasledujúcich troch rokoch počítame s tým, že ponúkneme prácu ďalším približne dvom tisícom ľudí. Firma uvádza, že po dvoch rokoch nástupná mzda v reťazci stúpne v celom Česku na priemerných 30.286 korún (1194 eur), respektíve v Prahe a okolí na 31.429 korún (1239 eur). Za posledné dva roky Lidl prijal 2500 nových zamestnancov. "Už dnes zamestnávame viac ako desaťtisíc zamestnancov a v nasledujúcich troch rokoch počítame s tým, že ponúkneme prácu ďalším približne dvom tisícom ľudí," dodal Stratil. Firma začala vlani ponúkať kratšie pracovné úväzky 30 alebo 35 hodín týždenne, tie teraz využíva väčšina zamestnancov predajní. Najnovšie Lidl ponúka aj úväzky na 25 hodín týždenne. Aj diskonty Penny Market už oznámili, že zvýšia od 1. marca mzdy. Pokladníci, zamestnanci centrály a ďalší pracovníci si polepšia v priemere o sedem percent. Nástupná mzda na pozíciu pokladníčka - predavač sa na plný úväzok bude pohybovať medzi 18-tisíc korunami (710 eur) a 21-tisíc korunami (828 eur) podľa regiónu. V českom maloobchode je v odboroch päť až sedem percent zamestnancov. Podľa odhadu odborov pracuje v maloobchode a veľkoobchode v Česku 180-tisíc ľudí. Podľa údajov portálu Platy.cz sa priemerný plat predavača tento rok zvýšil na 16 632 korún (656 eur). Napríklad český Kaufland vlani uviedol, že na najnižších pozíciách garantuje najneskôr do dvoch rokov od nástupu mzdu minimálne 21-tisíc korún hrubého mesačne (828 eur). Albert za uplynulých 12 mesiacov navýšil mzdy prevádzkovým zamestnancom v predajniach o 32,5 percenta. Naposledy v januári o 19 percent. "Tieto kroky odrážajú situáciu na trhu práce, nedostatok voľných pracovných síl a tlak na rast miezd. Ten si vyžiada dodatočné investície do mzdových prostriedkov, ktoré na tento rok zvyšujeme o viac ako pol miliardy korún," uviedol hovorca Jiří Mareček.


Svitko si v celkovom poradí polepšil, v siedmej etape skončil mimo desiatky

Slovenský pretekár sa posunul z devätnásteho na osemnástu priečku.

UYUNI. Slovenský motocyklista Štefan Svitko skončil v pondelkovej siedmej etape na vytrvalostných púštnych pretekoch Rely Dakar 2017 na šestnástom mieste. Etapa sa odohrávala na území Bolívie medzi hlavým mestom La Paz a Uyuni pri najväčších soľných pláňach na svete. Víťazom etapy sa stal Američan Ricky Brabec. Dvadsaťpäťročný jazdec na Honde vyhral s náskokom 1:44 minúty pred portugalským tímovým kolegom Paulom Goncalvesom. Tretiu priečku obsadil britský líder priebežnej celkovej klasifikácie Sam Sunderland s odstupom 4:43 minúty. Svitko za víťazom zaostal o 13:26 minúty. Brabec si na Dakare pripísal vôbec prvý čiastkový úspech, na prestížnom podujatí štartuje len po druhý raz, debutoval vlani a skončil celkovo deviaty. V celkovom hodnotení Sunderland zvýšil náskok pred Čiľanom Pablom Quintanillom na 17:45 minúty, tretí Francúz Adrien van Beveren už má odstup 22:16 minúty. Svitko poskočil o jednu priečku a je osemnásty s mankom 1:57:26 h. Organizátori skrátili pondelkovú siedmu etapu pre silné dažde. Trasa pozostávala aj z častí zrušenej sobotňajšej šeistej etapy a jazdci celkovo prešli 161 meraných kilometrov, po spojovacích úsekoch ďalších 640 kilometrov. Pondelkové pokračovanie bolo zároveň prvou časťou maratónu, čo znamená, že súťažiaci sa v bivaku budú musieť spoľahnúť len sami na seba, nemajú pri sebe svoje tímy. V utorok účastníci Dakaru zamieria z Bolívie späť na územie Argentíny do Salty, čaká na nich 492 km meraného úseku a celkovo 892 km. Rely Dakar 2017 - 7. etapa  (La Paz /Bol./ - Uyuni /Bol./, meraný úsek: motocykle, štvorkolky, automobily a kamióny 161 km /celkovo 801 km/) Priebežne po 7. etape:  Priebežne po 7. etape:  Priebežne po 7. etape:  Priebežne po 7. etape:


Trump, Snowden aj Kurdi. Zverejnili návrhy na Nobelovu cenu mieru

Americký prezident je navrhnutý už tretíkrát po sebe. Nominácie už uzavreli.

OSLO. Americký prezident Donald Trump je tretíkrát po sebe navrhnutý na Nobelovu cenu za mier. Trumpovu nomináciu potvrdil v stredu nórskym internetovým novinám Nettavisen riaditeľ nórskeho Inštitútu pre výskum mieru (PRIO) Henrik Urdal, uviedla agentúra DPA. Zdôvodnenie nominácie je podľa Urdala rovnaké ako v predchádzajúcom roku, a síce jeho princíp presadzovania "mieru prostredníctvom sily". Kto prezidenta USA navrhol, je však dôverné. Trump bol na toto prestížne ocenenie prvýkrát nominovaný v roku 2016 ešte ako prezidentský kandidát. Na zozname je podľa nórskej agentúry NTB aj ruský opozičný denník Novaja Gazeta, ktorý nominoval spolu s aktivistami a právnikmi bojujúcimi za ľudské práva samotný Urdal. Podľa neho je načase, aby Nobelovu cenu dostali aj ruskí aktivisti. Posledným Rusom, ktorému sa dostalo tejto pocty, bol v roku 1990 bývalý sovietsky prezident Michail Gorbačov. Ďalšími tohtoročnými nominovaným sú okrem iných Európsky súd pre ľudské práva (ESĽP) v Štrasburgu, whistleblower Edward Snowden, Úrad vysokého komisára OSN pre utečencov (UNHCR), konžský gynekológ Denis Mukwege a kurdské polovojenské oddiely péšmarga, ktoré bojovali v Iraku proti tzv. Islamskému štátu (IS). Na Nobelovu cenu za mier môže byť navrhnutý hocikto, ale právo nominovať má len obmedzený okruh osôb a inštitúcií. Patria sem členovia vlád, univerzitní profesori či bývalí nositelia Nobelovej ceny za mier. Návrhy bolo možné predkladať do 31. januára. Tento zoznam však ešte nie je konečný, keďže päť členov Nobelovho výboru môže predkladať svoje návrhy do konca februára. Vlaňajší zoznam nominovaných obsahoval mená 215 osôb a 103 organizácií. Tento zoznam je uchovávaný 50 rokov v tajnosti. Nominujúci však môže oznámiť, koho na cenu navrhol.


Tureckého expremiéra Davutogla vylúčia z vládnucej strany

Davutoglu dlhé roky spolupracoval so súčasným prezidentom Erdoganom.

ISTANBUL, DUBAJ. Turecká vládnuca Strana spravodlivosti a rozvoja (AKP) chce vylúčiť zo svojich radov expremiéra Ahmeta Davutogla, bývalého dlhoročného spolupracovníka prezidenta Recepa Tayyipa Erdogana. Informovala o tom v utorok televízia al-Arabíja. Výkonný výbor AKP na pondelkovom, takmer päťhodinovom rokovaní dospel k záveru, že Davutoglov prípad predložia disciplinárnej komisii, ktorá by expremiéra mala zbaviť členstva v strane. Zasadnutiu výboru osobne predsedal prezident Erdogan a jeho rozhodnutie bolo jednomyseľné, uviedla agentúra AFP. Davutoglu bol pôvodne Erdoganovým blízkym poradcom, následne šéfom tureckej diplomacie a v rokoch 2014 - 2016 stál na čele vlády. Zo stranou AKP, ktorú v minulosti sám viedol, sa však v posledných rokoch rozišiel. Podľa jeho názoru sa totiž odchýlila od základných hodnôt, na ktorých bola pôvodne založená. V súčasnosti Davutoglu pripravuje založenie svojej vlastnej politickej strany. S Erdoganom sa rozišli aj bývalý vicepremiér Ali Babacan a exprezident Abdullah Gül, obaja zakladajúci členovia AKP.


Posúva sa vek odchodu do dôchodku. Ktoré ročníky budú pracovať dlhšie?

Do dôchodku sa pôjde v nasledujúcom roku o 63 dní neskôr.

BRATISLAVA. V nasledujúcom roku sa zmení vek odchodu do dôchodku. Od 1. januára 2018 je dôchodkový vek stanovený na 62 rokov a 139 dní. Vyplýva to z opatrenia Ministerstva práce, sociálnych vecí a rodiny Slovenskej republiky. Oproti dôchodkovému veku 62 rokov a 76 dní, ktorý je platný pre rok 2017, sa teda dôchodkový vek v roku 2018 predĺži o 63 dní. Informoval o tom Peter Višváder, hovorca Sociálnej poisťovne. Dôchodkový vek 62 rokov a 139 dní platí pre poistencov narodených po 31. decembri 1955. Výnimkou sú poistenci, ktorým sa zachováva znížený dôchodkový vek. To znamená, že znížený dôchodkový vek poistencom, ktorí pracovali potrebný počet rokov v zamestnaní zaradenom do I. pracovnej kategórie, I. a/alebo II. kategórie funkcií a ženám podľa počtu vychovaných detí, sa aj naďalej zachováva. Kalkulačka, pomocou ktorej je možné presne určiť dôchodkový vek, je zverejnená na webe Sociálnej poisťovne v časti Výpočet dôchodkového veku. Ak sa na poistenca vzťahuje nový spôsob určenia dôchodkového veku, avšak jeho dôchodkový vek zatiaľ nie je možné určiť, bude na túto skutočnosť upozornený.


Pri Japonsku sa vyplavil čln s mŕtvymi Severokórejčanmi

Podobných incidentov zaznamenali Japonci v posledných dňoch už niekoľko.

TOKIO. Na brehu na severe Japonska objavila polícia drevený čln s ôsmimi mŕtvymi telami na palube. S odvolaním sa na miestne úrady o tom v pondelok informovala agentúra DPA. Polícia v japonskej prefektúre Akita uviedla, že plavidlo objavila v nedeľu v meste Oga, 500 kilometrov severne od Tokia, po tom, ako ju na nález upozornil jeden z miestnych obyvateľov. Podľa miestnych médií plavidlo údajne pochádza zo Severnej Kórey. Minulý týždeň vo štvrtok sa na neďalekej pláži objavil iný drevený čln. Bolo v ňom osem mužov, ktorí tvrdili, že sú rybármi zo Severnej Kórey. V piatok ich polícia vzala do ochrannej väzby a po ich vypočutí uviedla, že hovorili po kórejsky. Muži na polícii vypovedali, že pochádzajú z KĽDR a pri rybolove začali mať problémy s loďou. Japonská pobrežná stráž zase v sobotu ráno objavila na brehu ostrova Sado telo muža a trosky jeho dreveného plavidla. Muž zrejme pochádzal zo Severnej Kórey. Japonská pobrežná stráž zachránila začiatkom mesiaca troch Severokórejčanov, ktorým sa v Japonskom mori prevrátil rybársky čln. Následne ich odovzdala lodi plávajúcej pod severokórejskou vlajkou.


Zamestnávateľom by sa mali znížiť náklady pri pracovnej zdravotnej službe

BRATISLAVA. Zamestnávateľom by sa mali znížiť finančné náklady pri zabezpečovaní pracovnej zdravotnej služby. Po novom by ju nemuseli zaobstarať trvalým zmluvným vzťahom pre svojich zamestnancov, vyplýva z novely zákona o ochrane a podpore verejného zdravia. Odobriť ju ešte bude musieť vláda a parlament. Uvedenú povinnosť nahrádza spresnená už existujúca nevyhnutnosť zamestnávateľa, ktorý má zabezpečiť posúdenie zdravotného rizika pracovníkov v práci a pracovnom prostredí, spolupracovať s pracovnou zdravotnou službou či verejným zdravotníkom. Posúdiť zdravotné riziko budú musieť zamestnávatelia pri pracovníkoch zaradených do druhej kategórie najmenej raz za 18 mesiacov, tretej alebo štvrtej kategórie najmenej raz za rok. V prvej kategórii to stačí urobiť jednorazovo - netýka sa to zamestnávateľov, ktorí majú posúdené zdravotné riziko pred účinnosťou návrhu tohto zákona. "Posúdenie zdravotného rizika sa v prvej kategórii prác opakovane vykoná pri podstatnej zmene pracovných podmienok, ktorá by mohla mať vplyv na mieru zdravotného rizika a kategóriu práce z hľadiska zdravotných rizík," píše ministerstvo zdravotníctva v dôvodovej správe. Prioritou kontroly orgánov sa majú stať nie zmluvy zamestnávateľov s pracovnou zdravotnou službou, ale posudky o riziku. Novela zákona takisto ruší vykonávanie činnosti pracovnej zdravotnej služby bezpečnostným technikom, autorizovaným bezpečnostným technikom alebo bezpečnostnotechnickou službou pre zamestnancov, ktorí vykonávajú práce zaradené do prvej alebo druhej kategórie. "Nemajú dostatočné odborné vzdelanie na vykonávanie identifikácie a posudzovania zdravotných rizík pri práci v súvislosti so zdravím, teda s prevenciou chorôb z povolania a ochorení súvisiacich s prácou," píše sa v materiáli. Novela zákona by mala vstúpiť do účinnosti v decembri tohto roka.


Rozdiely medzi nákupnými centrami v Európe sa zväčšujú

Trendom je prehodnotenie funkcií starších nákupných centier.

BRATISLAVA. Rozdiely medzi nákupnými centrami sa v Európe zväčšujú. Ako informovala v tlačovej správe realitná spoločnosť Cushman & Wakefield, vzhľadom na to, že mnoho nákupných centier vo viacerých krajinách Európy je už starších, narastajú rozdiely medzi prvotriednymi centrami a menej úspešnými projektmi, ktoré sa musia diverzifikovať, aby prežili. Spoločnosť ďalej uviedla, že v roku 2018 bolo dostavaných približne 2,6 milióna metrov štvorcových nových priestorov nákupných centier, čo je o 28 % menej ako v roku 2017. Objem za rok 2018 predstavuje najnižšiu úroveň výstavby za posledných 24 rokov a je porovnateľný s objemami dostavanými na začiatku 90. rokov, keď sa otvárali prvé tradičné nákupné centrá v strednej a východnej Európe."Napriek tomu, že tempo nového vývoja sa za posledných päť rokov spomalilo, celková veľkosť európskeho trhu nákupných centier stále rastie, čo predstavuje momentálny objem 168,1 mil. metrov štvorcových, čím sa zvyšuje konkurencia medzi nákupnými centrami," píše sa v tlačovej správe. Keďže sa developeri snažia udržať si pozíciu na trhu, zameriavajú sa podľa Cushman & Wakefield na obnovu a vylepšenia projektov, rekonštrukcie zamerané na vytvorenie sofistikovaných, moderných a esteticky atraktívnych nákupných a voľnočasových centier. Turecko bolo podľa Cushman & Wakefield najaktívnejšou krajinou v strednej a východnej Európe, dostavalo sa tam 525 tisíc metrov štvorcových nových priestorov. Objem nových priestorov sa však oproti roku 2017 znížil takmer o 50 %, keďže developeri sa sústredili na menšie projekty a taktiež sa zamerali sa na renováciu alebo optimalizáciu existujúcich centier.Na Slovensku je napriek vysokej saturácii retailových priestorov predovšetkým v krajských mestách na ďalšie dva roky naplánovaná výstavba značného množstva retailových priestorov. "Je to výsledok zdravého fungovania maloobchodného sektora v našom regióne, ako aj stále relatívne malý vplyv e-commerce na našom trhu," tvrdí spoločnosť Cushman & Wakefield. Konkrétne v hlavnom meste bude dodaných 70 tisíc metrov štvorcových nových priestorov nákupných centier, ktoré sú v súčasnosti vo výstavbe. Ide napríklad o stanicu Nivy, rozšírenie Auparku, či rozšírenie Tesco Extra v Bratislave - Petržalke. V roku 2021 je tiež naplánované otvorenie druhej fázy Eurovea v Bratislave."Vytvára to ťažkú situáciu na trhu, a to ako pre prenajímateľa, tak aj pre nájomcu. Neovplyvňuje to len obchodné podmienky, ale aj budúce úspešné fungovanie nákupných centier. Nájomcovia sú tiež v neľahkej pozícii, kedy zvažujú kanibalizáciu a vyvážené riziko medzi zatvorením existujúcich úspešných obchodov a otváraním nových obchodov za veľmi priaznivých podmienok," uviedla vedúca retail tímu v Cushman & Wakefield na Slovensku Katarína Paule."Jasným trendom je prehodnotenie funkcií starších nákupných centier. Výrazne ich ovplyvňuje výstavba nových nákupných centier. Niektoré z nich sú schopné prežiť zmenou charakteru centra. Častejšie ako v predchádzajúcich rokoch sa prenajímateľom odporúča zmeniť aspoň časť projektu na kancelárske a rezidenčné účely," dodala Paule.Cushman & Wakefield patrí k najväčším firmám poskytujúcim realitné služby s 51 000 zamestnancami v približne 400 kanceláriách a 70 krajinách. V roku 2018 mala spoločnosť obrat vo výške 8,2 milairy USD v rámci hlavných služieb správy nehnuteľností, facility a projektového manažmentu, prenájmu, kapitálových trhov, oceňovania a ďalších služieb.


Na hranici medzi Maďarskom a Srbskom zaistili granát

Cestujúci povedal, že granát chce odovzdať polícii.

BUDAPEŠŤ. Srbsko-maďarský cestný hraničný priechod pri obci Ásotthalom museli vo štvrtok popoludní dočasne uzatvoriť potom, čo muž vstupujúci na maďarské územie predložil pohraničnej stráži po cestovnom doklade aj predmet pripomínajúci ručný granát, informovala agentúra MTI. Podľa hovorkyne polície Čongrádskej župy Szilvie Szabóovej 86-ročný cestujúci povedal, že granát chce odovzdať polícii. Policajti priechod uzatvorili až do príchodu pyrotechnikov. Dopravu presmerovali na hraničný priechod v Röszke. Pyrotechnici granát zneškodnili a polícia hraničný priechod večer okolo 18.00 h znova otvorila. Hovorkyňa oznámila, že polícia začala muža stíhať pre trestný čin neoprávnenej manipulácie s výbušným predmetom.


Severná Kórea odsúdila Trumpa na trest smrti

Americký prezident si trest vyslúžil tým, že Kima Čong-una nepriamo nazval malým a tučným.

PCHJONGJANG. Je to „odporný kriminálnik“, uráža najvyššieho vodcu Severnej Kórey a zaslúži si preto „trest smrti“. Severokórejský režim americkému prezidentovi Donaldovi Trumpovi v stredu vyslal doteraz asi najdrsnejší odkaz. Slová o tom, že si zaslúži trest smrti sa objavili v oficiálnych novinách Rodong Sinmun, v ktorých spravidla vychádzajú len texty, ktoré osobne schvaľujú najvyšší predstavitelia Kimovského režimu. „Najväčší zločin, ktorý mu nikdy nie je možné odpustiť, je ten, že si dovolil uraziť dôstojnosť najvyššieho vedenia,“ píše sa v úvodníku severokórejských oficiálnych novín, z ktorého cituje Guardian. Komentár je reakciou na Trumpove slová o tom, že najvyšší vodca Severnej Kórei Kim Čong-un je „malý a tučný“. Americký prezident ku koncu svojho ázijského turné niečo podobné naznačil - kde inde - na Twitteri. „Prečo ma Kim Čong-un uráža a nazýva starým, keď som ho NIKDY nenazval malým a tučným?“ opýtal sa. Trump už od svojho nástupu do Bieleho domu odkazuje Kimovi vysiela tvrdé odkazy. V auguste tamojšiemu režimu pohrozil, že sa „stretne s ohňom, hnevom a silou, aké svet nevidel“. Bola to reakcia na pokračujúce testy severokórejských rakiet. Podľa analytikov tým zbytočne provokuje už aj tak nevypočítateľný Kimov režim.


Súd v Salvádore oslobodil ženu odsúdenú za spontánny potrat

SAN SALVADOR. Súd v meste Cojutepeque v stredoamerickom Salvádore oslobodil v pondelok 21-ročnú ženu, ktorá bola pre spontánny potrat odsúdená za vraždu s priťažujúcimi okolnosťami na 30 rokov väzenia. Informovala o tom agentúra DPA. Evelyn Hernándezová otehotnela ako 18-ročná po tom, ako ju znásilnil jeden z členov zločineckého gangu. V roku 2016 v 32. týždni tehotenstva mala potom spontánny potrat. Súd to však vyhodnotil ako úmyselné prerušenie tehotenstva, ktoré vyšetrovacie úrady často prešetrujú ako vraždu. Hernándezová po celý čas tvrdila, že o tom, že je tehotná, nevedela. Na základe prísnych zákonoch o interrupciách, ktoré v konzervatívnom Salvádore platia, ju zadržali a odsúdili na 30 rokov odňatia slobody. V roku 2018 však najvyšší súd toto rozhodnutie zrušil a nariadil nové pojednávanie - prokuratúra žiadala pre Hernándezovú až 40-ročný trest väzenia. Jej definitívne oslobodenie "je ohromným víťazstvom pre práva žien v Salvádore", vyhlásila riaditeľka ľudskoprávnej organizácie Amnesty International USA Erika Guevarová-Rosasová. Dodala, že Amnesty International vyzýva Salvádor, aby raz a navždy ukončil zahanbujúce a diskriminačné praktiky kriminalizujúce ženy a zrušil tvrdé protiinterrupčné zákony. V Salvádore je interrupcia protizákonná za všetkých okolností. V roku 2018 však padli až dva návrhy na povolenie interrupcií v prípade znásilnenia, závažných deformácií plodu či ohrozenia zdravia ženy. Návrhy však nezískali dostatočnú podporu na to, aby sa o nich mohlo hlasovať v parlamente.


Viaceré hviezdy NHL zmenili pôsobisko, kluby siahli aj po Slovákoch

BRATISLAVA. Prvé hodiny po otvorení trhu s voľnými hráčmi v zámorskej hokejovej NHL sú tradične najrušnejšie. Inak tomu nebolo ani v pondelok 1. júla, nových zamestnávateľov si našli viaceré osobnosti profiligy ako Artemij Panarin, Joe Pavelski alebo Sergej Bobrovskij. Úspešný deň majú za sebou aj Slováci - kontrakty podpísali Richard Pánik, Andrej Sekera a Tomáš Jurčo. Najskloňovanejšou persónou pred otvorením trhu bol ruský útočník Panarin, ktorý odmietol predĺžiť spoluprácu s Columbusom Blue Jackets. Rodák z Korkina napokon prikývol na veľkorysú ponuku New Yorku Rangers, tá mu zabezpečí príjem 81,5 miliónov amerických dolárov v priebehu nasledujúcich siedmich sezón. Columbus si neudržal ani Kanaďana Matta Duchena (podpísal zmluvu s Nashvillom Predators na 7 rokov a 56 miliónov USD) a ruského gólmana Sergeja Bobrovského (dohodol sa s Floridou Panthers na 7 rokov a 70 miliónov USD). Naopak, získali Švéda Gustava Nyquista (4 roky a 22 miliónov USD). "Vždy dúfate, že sa vám podobné veci môžu podariť a získate na trhu zaujímavých hráčov. Je to pre nás veľký deň, že sme angažovali Panarina," uviedol pre NHL.com generálny manažér Rangers Jeff Gorton, ktorého doplnil prezident Rangers John Davidson: "Sme šťastní, pretože Artemij dokonale zapadol do nášho tímu. Musíme však mať na pamäti, že prechádzame procesom zmeny." Zaujímavé posily priviedol Dallas. Vedenie Stars sa dohodlo s Joeom Pavelskim, ktorý po viac ako desaťročí opustil organizáciu San Jose Sharks, v ktorej bol dokonca kapitánom. Američan prijal zmluvu na tri roky v hodnote 21 miliónov USD. Do útoku k nemu pribudol člen Triple Gold Clubu Kanaďan Corey Perry a defenzívu vystužil slovenský bek Andrej Sekera. Poslední dvaja menovaní budú poberať na sezónu iba 1,5 milióna dolárov. "Sme šťastní, že môžeme byť v tejto pozícii a ukazujeme, že náš tím sa posúva správnym smerom. V play off sme ukázali potenciál a dúfame, že v ďalšej sezóne budeme ešte lepší," povedal pre oficiálny ligový portál generálny manažér Dallasu Jim Nill, ktorý nechal odísť trojicu Mats Zuccarrelo, Ryan Hartman (obaja Minnesota Wild) a Jason Spezza (Toronto Maple Leafs). Vzhľadom na menoslov dostupných brankárov sa očakávali v jednotlivých kluboch veľké zmeny na tomto poste. Florida získala už spomenutého Bobrovského, finalista Vezinovej trofeje Robin Lehner zamieril do Chicaga Blackhawks (1 rok a 5 miliónov USD) a v kádri New Yorku Islanders ho nahradil Rus Semion Varlamov (4 roky a 20 miliónov USD). V Caroline Hurricanes vyriešili brankársku otázku predĺžením spolupráce s Čechom Petrom Mrázkom (2 roky a 6,25 milióna USD). Krátko po otvorení trhu sa objavili aj novinky spojené so slovenskými hráčmi. Sekera sa musel uspokojiť po vykúpení zo zmluvy v Edmontone Oilers s poklesom platu o 4 milióny USD, aby sa upísal spomenutému Dallasu. Útočník Richard Pánik zostal prakticky na rovnakej zárobkovej úrovni ako počas pôsobenia v Arizone Coyotes. S Washingtonom Capitals podpísal kontrakt na 4 roky v celkovej hodnote 11 miliónov USD. Do NHL by sa mal v nasledujúcej sezóne pozrieť aj Tomáš Jurčo, ktorý v minulom ročníku nastupoval po zranení iba v AHL a s tímom Charlotte Checkers získal Calderov pohár. Košický rodák prikývol na ponuku Edmontonu (1 rok a 750-tisíc USD). Brankár Patrik Rybár naopak neprijal možnosť pokračovať v organizácii Detroitu Red Wings a zamieril do fínskeho Kärpätu Oulu. Bez zmluvy na nasledujúcu sezónu sú stále dvaja slovenskí útočníci. Peter Cehlárik je v pozícii obmedzeného voľného hráča, pretože od Bostonu Bruins dostal kvalifikačnú ponuku, ale zatiaľ ju nepodpísal. Marko Daňo je neobmedzeným voľným hráčom a môže rokovať s akýmkoľvek klubom NHL.


Trenčín so Spartakom iba remizoval a nevyhne sa baráži

Fortuna liga (1-6)

Fortuna liga (7-12)

TRNAVA. Futbalisti AS Trenčín sa nevyhnú baráži o účasť v najvyššej slovenskej súťaži. V poslednom 10. kole nadstavbovej časti - skupiny o udržanie - Trenčania iba remizovali na trávniku Spartaka Trnava 0:0. Táto deľba bodov znamená, že futbalisti AS budú bojovať o holú ligovú existenciu proti víťazovi II. ligy, ktorým bude jeden z dvojice FK Pohronie - FK Poprad. O ich súperovi sa rozhodne v sobotu 25. mája. Trenčín sa mohol vyhnúť barážovej neistote iba v prípade, že zvíťazí v Trnave a v paralelne hranom súboji Zlaté Moravce doma nezdolajú Nitru. Ani jeden z týchto predpokladov napokon nebol naplnený. V súboji dvoch účastníkov európskych pohárových súťaží majstrovskej Trnave z minulej sezóny už o nič nešlo. Jej najväčšiu šancu spálil v 70. min mladučký Brazílčan Rafael Tavares. O päť minút neskôr mali hostia po ruke jedného z domácich hráčov výhodu pokutového kopu, ale holandský stredopoliar Trenčanov Joey Sleegers neprekonal trnavského brankára Dominika Takáča. V poslednom štvrtom súboji oboch tímov v tejto sezóne sa zrodila prvá remíza. Dvakrát uspela Trnava a raz Trenčín. Futbalisti Zlatých Moraviec zvíťazili nad hráčmi Nitry najtesnejším rozdielom 1:0. Vďaka zisku troch bodov si zabezpečili konečné desiate miesto tabuľky a zároveň fortunaligovú príslušnosť aj pre nasledujúcu sezónu. Hrdinom zápasu bol útočník Martin Válovčan, ktorý sa v 33. min ako jediný zapísal do streleckej listiny. V šestnástke súpera mal príliš veľa priestoru a svoju akciu zakončil strelou k pravej žrdi. Zlaté Moravce mali veľmi dobrý záver sezóny, z posledných štyroch stretnutí tri vyhrali, a tak sa na úkor Trenčína vyhli baráži. Futbalisti Podbrezovej zdolali hráčov Senice. Už pred týmto duelom bolo jasné, že zverenci Vladimíra Veselého obsadia poslednú dvanástu priečku a v nasledujúcom ročníku sa predstavia v druhej lige. Napriek tomu sa hráči zo stredného Slovenska dokázali správne namotivovať a Seničanov tesne zdolali. Po bezgólovom prvom polčase sa v 51. min strelecky presadil iba 21-ročný útočník Daniel Pavúk. Jeho presný zásah sa napokon ukázal byť víťazný, keďže hostia neprekonali ani raz brankára Martina Vantrubu. V samom závere mohol ešte triumf Podbrezovej spečatiť Daniel Skiba, ale loptu nasmeroval iba do brvna. Fortuna liga 2018/2019 - nadstavbová časť - skupina o udržanie - 10. kolo: Trnava: Takáč - Turňa, Abena, Košút, Lovat (46. Čonka) - Janečka, A. Sloboda - K. Mihálek, K. Yilmaz (46. Markoski), Tavares (87. Horvát) - DepetrisTrenčín: Šemrinec - Slávik, Kleščík, M. Šulek (73. Julien), Skovajsa - Van Arnhem - Zubairu, Lamine (46. Ubbink) - Sleegers, Umeh, Corryn (62. Roguljič) Michal Ščasný, tréner Trnavy: "Bol to náš posledný zápas v sezóne a miestami to tak vyzeralo. Kvalitných z našej strany bolo úvodných desať a záverečných azda 10-15 minút stretnutia, silou vôle sme uhrali remízu. Bol to veľmi úspešný rok pre Spartak Trnava, podaril sa obrovský úspech v Európskej lige, zaželal by som také niečo aj ďalším slovenským klubom. Ďalší veľký míľnik bol triumf v Slovenskom pohári. Nepostúpili sme síce do prvej šestky, ale podľa mňa, kebyže v nej sme, tak nevyhráme pohár. Mladí hráči ukázali potenciál, je škoda, že nedostali viac priestoru v predošlých kolách, keďže sme ešte nemali istotu záchrany." Ivan Galád, tréner Trenčína: "Pre všetky tímy sa liga skončila, pre nás sa začala. Čakajú nás dva barážové zápasy, na ktoré sa musíme dôsledne pripraviť. Dnes sme mali náznaky herného zlepšenia, ale neprinieslo nám tri body. Pred Trenčínom mám rešpekt, je to dobre vybudovaný klub. Urobili sa však chyby, ktoré si manažment pomenuje, ale teraz sa sústredíme na baráž." Gól: 33. Válovčan, ŽK: 85. Grozdanovski - 37. Pavol Farkaš, 59. Niba, 78. Chobot, 90.+ Sokovič, rozhodovali: Očenáš - Ádám, Bednár Zlaté Moravce: A. Chovan - Brašeň, Práznovský, Asanovič, Chren - J. Švec (74. Orávik), Grozdanovski (88. Karlík), B. Ľupták, Válovčan (90.+ Duga) - Ďubek - Dočekal Nitra: Šípoš - Kuník, Pavol Farkaš (46. Zgrablič), Niba, Šurnovský - Charizopulos, Bílovský - L. Fabiš (68. Štefanec), M. Fábry, Chobot (88. Sokovič) - Vestenický Karol Praženica, tréner ViOn-u: "Súhlasím s kolegom, že Nitra dnes nebola odovzdaným súperom. Som rád, že nemusíme hrať baráž. Dvadsaťtri bodov, ktoré sme získali v jarnej časti rozhodli o tom, že sme sa dokázali zachrániť." Michal Kuruc, tréner Nitry: "Gratulujem ViOn-u k záchrane. Som veľmi rád, že naši hráči vyvrátili fámy, ktoré sa niesli v tomto regióne a bojovali až do konca." Gól: 51. Pavúk, ŽK: 78. Pavúk - 45.+ Tešija, 78. Dias, rozhodovali: Kráľovič - Tomčík, Čajka Podbrezová: M. Vantruba - D. Leško, M. Oravec, Kiwior, Viazanko - Ďatko (62. Halgoš), Paraj - Mejri (72. Skiba), Špyrka, Galčík - Pavúk (82. Mojžiš) Senica: V. Vorel - Vukovič (70. Asmah), R. Dias, Otrísal, Krč (89. Martišiak) - Totka, Zezinho, Tešija - Sepulveda (56. Meliš), Dangubič - Azankpo Daniel Pavúk, autor jediného gólu zápasu: "Brankárovi Senice vypadla lopta z rúk, ja som sa najlepšie zorientoval a už som ju len doklepol do bránky. Snažili sme hrať v tomto zápase svoju hru. Po zisku lopty ísť rýchlo dopredu po stranách a tam sa presadzovať. Myslím si, že sa nám to darilo až v druhom polčase a chvalabohu sme to dotiahli do víťazného konca. Výhra nás teší, ale oveľa viac by nás potešilo ak by sme zostali v najvyššej súťaži. Môj premiérový zásah vo Fortuna lige by som za to tiež vymenil." Vladimír Veselý, tréner Podbrezovej: "Sme veľmi radi, že sme tento zápas zvládli a rozlúčili sa s našimi divákmi víťazstvom. Priestor dnes dostali viacerí mladí hráči, ktorí boli trošku nervózni prvý polčas. Senica mala dostatok príležitostí, my sme boli všade neskoro. V druhom polčase to už bolo lepšie, chceli sme hrať aktívnejšie, cez krídla a využiť na nich potenciál našich rýchlych futbalistov. Chceli sme dať čo najskôr gól, čo sa podarilo a sme zaň veľmi radi. Víťazstvo venujeme verným fanúšikom, ktorí stáli celú sezónu pri nás." Ricardo José Moutinho, tréner Senice: "Je pre mňa ťažké hodnotiť zápas, ktorý prehráte po siedmich výhrach v sérii. Podbrezová dala do tohto duelu všetko. Po prvom polčase sme však mali vyhrávať, nevyužili sme tam vyložené šance, no aj taký je futbal. Gól domácich nebudem radšej komentovať. Pozitívum dnešného zápasu je, že sme dali možnosť hrať chlapcom z devätnástky. Chceme v ďalšej sezóne dávať viac priestoru práve našim talentovaným hráčom."


Austrálsky kardinál neuspel s odvolaním v kauze pohlavného zneužitia

MELBOURNE. Najvyšší súd austrálskeho štátu Viktória zamietol v stredu odvolanie kardinála Georgea Pella proti verdiktu z decembra 2018, na základe ktorého je vinný z pohlavného zneužitia a obťažovania dvoch neplnoletých chlapcov. Informovali o tom tlačové agentúry AP a DPA. Odvolací senát v Melbourne rozhodol proti Pellovi (78) v pomere dva ku jednému hlasu, pričom sa očakáva, že jeho právnici podajú ďalšie odvolanie, tentoraz na najvyššom súde Austrálie. Podľa rozsudku z marca tohto roka si má tento cirkevný hodnostár odpykať šesťročný trest odňatia slobody, pričom ho nemôžu prepustiť skôr ako v roku 2022. Vatikán si chce ešte počkať na konečný verdikt najvyššieho súdu, na ktorý sa kardinál môže ešte odvolať. Kardinál Pell počas súdneho procesu celý čas prízvukoval svoju nevinu, uviedol v stredu hovorca Vatikánu Matteo Bruni. Podľa jeho slov má kardinál právo odvolať sa na najvyššom súde Austrálie. "Svätá stolica pripomína, že kardinál počas celého súdneho konania tvrdil, že je nevinný. Má teda právo odvolať sa na najvyššom súde," uvádza sa vo vyhlásení Vatikánu. Ako napísala agentúra AP, Vatikán uznal rozhodnutie súdu, ktorý zamietol Pellovo odvolanie, a zopakoval, že rešpektuje austrálsky súdny systém. Austrálsky kardinál Pell, ktorý mal donedávna na starosti finančné záležitosti Vatikánu, je najvyššie postaveným predstaviteľom katolíckej cirkvi usvedčeným zo sexuálnych deliktov. Uvedené skutky mal spáchať v 90. rokoch na chlapcoch, ktorí spievali v zbore v katolíckej Katedrále sv. Patrika v Melbourne. Obete mali vtedy 12 a 13 rokov. Samotný Pell však trvá na svojej nevine. Austrálsky premiér Scott Morrison po stredajšom rozhodnutí odvolacieho súdu oznámil, že Pellovi bude odobrané štátne vyznamenanie Rad Austrálie.


Francúzi plánujú zaviesť od budúceho roka ekodaň z leteniek

Ekodaň sa bude pohybovať od 1,5 do 18 eur.

PARÍŽ Francúzska vláda plánuje zavedenie ekologickej dane z leteniek. Uviedla to v utorok francúzska ministerka dopravy Élisabeth Borneová, ktorá dodala, že financie získané z ekodane použije vláda na podporu ekologickejších foriem dopravy. Ekodaň, ktorá by mala začať platiť od budúceho roka, sa bude pohybovať od 1,5 do 18 eur. Najnižšiu sumu si cestujúci priplatí k letenke v ekonomickej triede v prípade vnútroštátnych letov a letov z Francúzska do iných štátov Európskej únie. V prípade biznis triedy pri takýchto letoch by daň mala predstavovať 9 eur a najvyššia daň až do 18 eur sa bude týkať leteniek v biznis triede pri letoch do krajín mimo EÚ. Francúzska vláda očakáva, že daň jej prinesie do štátneho rozpočtu približne 182 miliónov eur ročne. Tie chce podľa Borneovej investovať do rozvoja ekologickejšej dopravnej infraštruktúry, najmä do rozvoja železničnej siete. Ako ministerka dodala, daň bude platiť výhradne na lety z Francúzska, nebude sa týkať letov smerom do krajiny. Výnimku podľa agentúry AP dostanú aj lety na Korziku, do francúzskych zámorských území a lety s prestupom vo Francúzsku. Vyhlásenie Borneovej ihneď znížilo ceny akcií leteckých spoločností Air France a Lufthansa, ktoré klesli o 4,5 %, respektíve o 2,5 %. Francúzky prezident Emmanuel Macron nastúpil do úradu s ekologickou agendou, po rozsiahlych protestoch takzvaného hnutia žltých viest však musel ustúpiť od pôvodného plánu zvýšiť daň z pohonných látok. Na druhej strane, Francúzsko stále plánuje presadiť v novej Európskej komisii celoeurópsku daň z leteckého paliva, čo podľa Paríža pomôže znížiť emisie CO2. V súčasnosti sa letecké palivo nezdaňuje.


Taliban bude rokovať so švédskou organizáciou o zatvorených klinikách

Útok si vyžiadal životy dvoch zamestnancov kliniky.

KÁBUL. Predstavitelia radikálneho hnutia Taliban budú rokovať so zástupcami švédskej neziskovej organizácie, ktorá donedávna na jeho území v provincii Vardak na východe krajiny prevádzkovala sieť 42 kliník. S odvolaním sa hovorcu hnutia o tom vo štvrtok informovala agentúra AP. Hovorca Talibanu Zabíhulláh Mudžáhid oznámil, že hnutie bude vo štvrtok rokovať s organizáciou Švédsky výbor pre Afganistan (SCA) s cieľom "vyriešiť vzniknutú situáciu" v provincii Vardak. Mudžáhid ďalej nespresnil, kde a za akých podmienok by sa stretnutie malo konať. Ako uviedla SCA na svojich oficiálnych stránkach, hnutie Taliban prinútilo organizáciu zatvoriť svoje kliniky v provincii po tom, ako príslušníci afganských ozbrojených síl - v rámci pátrania po bojovníkoch Talibanu - minulý týždeň zaútočili na jednu z kliník. Útok si podľa AP vyžiadal životy dvoch zamestnancov kliniky. Uzatvorenie všetkých kliník, ktoré SCA prevádzkuje v Talibanom kontrolovaných oblastiach provincie Vardak, by podľa agentúry negatívne ovplyvnilo takmer 6000 ľudí. Klinky v oblastiach, ktoré kontroluje vláda, by mali ostať aj naďalej funkčné.


V Brazílii zatkli biskupa podozrivého z korupcie

Peniaze pochádzali zo zbierok, svadieb, krstov či od sponzorov.

FORMOSA. V brazílskom meste Formosa zatkli rímskokatolíckeho biskupa podozrivého z korupcie. José Ronaldo a ďalších šesť kňazov je podozrivých zo sprenevery takmer 600-tisíc dolárov (v prepočte približne 487-tisíc eur) z kostolov z troch miest v okolí hlavného mesta Brazília. Podľa prokuratúry peniaze pochádzali zo zbierok, svadieb, krstov či od sponzorov.S vyšetrovaním začali po sťažnostiach farníkov v roku 2015, asi rok po tom, ako Ronalda vymenovali za biskupa vo Formose. Polícia prehľadala niekoľko cirkevných budov, kňazských domov a kláštor.Zadržaný biskup pred dvoma rokmi v rozhovore pre tamojšie médiá obvinenia odmietol a dodal, že peniaze od farníkov používajú na chod kňazských domov, seminárov a na ďalšie cirkevné potreby.Polícia očakáva, že v súvislosti s týmto prípadom zatkne ešte viac ľudí.


Tristo bytov, takmer štyristo parkovacích miest. V Rači postavia polyfunkčný komplex

Komplex by mali postaviť na mieste, kde mal pôvodne stáť bytový dom 4Ville.

BRATISLAVA. Na Východnom v bratislavskej mestskej časti Rača by mal vyrásť nový polyfunkčný komplex Rendez Vous. Ako potvrdila hovorkyňa Rače Eva Miklánková, komplex by mali postaviť na mieste, kde mal pôvodne stáť bytový dom 4Ville. Pozemky získala nová spoločnosť, ktorá v súčasnosti predkladá zámer na okresný úrad na posudzovanie jeho vplyvov na životné prostredie. V troch objektoch komplexu bude 302 bytov, z toho 87 v bloku A, 166 v bloku B a 49 v bloku C. K dispozícii bude tiež 387 parkovacích miest. Okrem bytov bude komplex ponúkať aj kaviareň, kaderníctvo, banku a ďalšiu občiansku vybavenosť. Spoločnosť chce začať stavať v roku 2018, respektíve hneď po získaní stavebného povolenia. Výstavbu odhaduje asi na dva roky. Keďže ide o obnovený a pozmenený stavebný projekt, opätovne sa musí podľa Miklánkovej posúdiť jeho vplyv na životné prostredie. Vedenie račianskej samosprávy tiež rokuje s investorom o ďalšej občianskej vybavenosti, ktorá v tejto lokalite chýba, a od hlavného mesta požaduje zabezpečiť úpravu križovatky Pri Šajbách - Sklabinská na okružnú križovatku či vyriešenie situácie s materskými a základnými školami, keď bude komplex hotový. Výstavba pôvodného bytového komplexu pod názvom 4Ville, ktorý mal mať zhruba tristo bytov, sa zastavila krátko po prvej fáze výkopových prác. Pozemky získala banka pre nesplácanie úveru zo strany vtedajšieho investora a ponúkla ich v dražbe.


Starý Land Rover Defender sa na chvíľu vráti do výroby

Za najrýchlejšiu verziu v histórii zaplatí záujemca minimálne 180-tisíc eur.

SOLIHULL. Legendárny britský off-road Land Rover Defender ešte neodišiel do automobilových dejín. Síce sa jeho výroba oficiálne skončila pred dvoma rokmi, teraz na chvíľu opäť ožije. Automobilka tento rok oslavuje 70. narodeniny a chystá predstavenie moderného Defenderu. Kým sa tak stane, pre milovníkov pôvodnej generácie vznikne limitovaná zberateľská edícia pod názvom Defender Works V8 Edition. Ako už názov napovedá, pod kapotou bude päťlitrový vidlicový osemvalec, najsilnejší v histórii úspešného Land Roveru. Konštrukcia bola vyladená tak, aby zvládla výkon 405 koní so zrýchlením z nuly na sto za 5,6 sekundy a s maximálnou rýchlosťou 170 km/h. Obyčajný Defender si pritom musel vystačiť s výkonom 122 koní. Radenie rýchlosti zabezpečí osemstupňová automatická prevodovka od ZF. Okrem športového režimu je Defender V8 vybavený upraveným pružením a silnejšími brzdami skrytými za 18-palcovými kolesami s dvojfarebným dizajnom. Zrejme už naozaj posledná zberateľská edícia ponúka dve dĺžky karosérie, osem farieb s hliníkovými doplnkami či vylepšené LED svetlá. Značne zastaralý interiér pomáha kompenzovať kvalitná koža Windsor, ktorou sú okrem športových sedadiel Recaro obšité aj výplne dverí a časť prístrojovej dosky. Zatiaľ čo prvý majiteľ legendárneho Land Roveru v roku 1948 zaplatil 450 libier, čo je na dnes v prepočte 18 350 eur, cena posledných kusov začína pri čiastke 180-tisíc eur. História názvu Defender sa začala písať až v roku 1990 a vychádza z modelu predstaveného v roku 1983. Už ten je evolúciou pôvodného modelu Series 1 z roku 1948. Nadšenci off-roadov preto oprávnene považujú Defender za posledný klasický Land Rover. Jeho nasledovník už nebude mať rebrinový rám a dostane hliníkovú karosériu. Opäť však ponúkne množstvo verzií, od pracovných až po luxusné do mesta.


Celé znenie prezidentovho prejavu k 50. výročiu okupácie

Politici majú podľa Kisku chrániť slobodu.

Pred päťdesiatimi rokmi sa milióny obyvateľov Československa ocitli v šoku. Rozhlasoví reportéri ohlasovali neslýchanú správu: do našej krajiny vtrhli cudzie vojská. Po uliciach miest a obcí rachotili tanky, ľudia stáli pred nimi s holými rukami. Na mnohých miestach sa ozývala streľba. Všetko to malo podobu nepredstaviteľného, príšerného filmu. Naozaj, kto by bol uveril, že raz nás budú okupovať armády takzvaných „spriatelených krajín“, spojencov z Varšavskej zmluvy? Uverili by sme tomu, že vrcholných predstaviteľov nášho štátu na čele s Alexandrom Dubčekom okupanti zatknú a odvlečú do Sovietskeho zväzu? Žiaľ, naozaj sa to stalo. Našu vlasť zaplavilo pol milióna vojakov, vyše 6 000 tankov, 800 lietadiel a 2 000 diel. Sovietske divízie nás v noci napadli z východu, zo západu, zo severu aj z juhu. Pridali sa k nim poľskí, maďarskí a bulharskí vojaci. A jednotky armády východného Nemecka stáli na hraniciach ako „rezerva.“ Najväčšia operácia v dejinách Varšavskej zmluvy sa vydarila, do rána obsadili celú republiku. Nijakých kontrarevolucionárov nenašli, zato však v krajine, kde sa dovtedy šírila nádej na slobodnejší život, zabili desiatky nevinných obetí. Po podpísaní Moskovského protokolu sa hororový film menil na krutú realitu normalizácie. Začala sa potláčať slododa tlače, prejavu či viery. Na pracoviskách sa rozbehli potupné previerky, desaťtisíce zamestnancov boli šikanované, vyhadzovali ich z práce, ich deti nesmeli študovať. Mnohí šikovní a vzdelaní ľudia emigrovali. Moc prevzali bezcharakterní jedinci opierajúci sa o sovietske bodáky. Dnes sa vám prihováram zo Sliača. Z miesta, odkiaľ po dlhých 23 rokoch odišli poslední cudzí vojaci. Zanechali za sebou zdevastovanú krajinu, zdemolované byty, ale najmä zmarenú nádej na zmenu v roku 1968. Je povinnosťou dnešných demokratických politikov chrániť našu slobodu, možnosť rozhodovať o našej budúcnosti bez obáv z toho, že naše rozhodnutia zlomí hrubá sila. Preto potrebujeme spojencov s rovnakými hodnotami a rovnakým rešpektom k slobode, právam ľudí a demokracii. Takých spojencov a partnerov máme v Európskej únii a Severoatlantickej aliancii, dvoch pilieroch našej prosperity a bezpečnosti. Dovoľte mi však vysloviť jednu prosbu. Okupáciu našej krajiny vojskami Varšavskej zmluvy dnes odsudzujú tri pätiny obyvateľov Slovenska. Pribúda však tých, ktorí o nej vedia málo alebo nič. Najmä medzi mladými ľuďmi. Prosím preto rodičov, učiteľov, príbuzných, ako aj pamätníkov, aby si v tieto dni našli chvíľku času a s mladšími ľuďmi a deťmi sa podelili o svoje poznatky a skúsenosti. Aby im priblížili časy nádeje, ale aj chvíle zrady, zúfalstva a poníženia. Spomenuli si na obete okupácie i zásadnú zmenu, akú nám priniesol November 1989. Aby sme im pomohli pochopiť, že slová „nikdy viac“ znamenajú nielen odhodlanie, ale vyžadujú si rozumné, zodpovedné rozhodnutia, ktoré túto túžbu naplnia obsahom.


UČITEĽ SLOVENSKA 2019Fyzika je aj o bádateľských aktivitách

Komu dáte hlas?

Florián Danko

Stanislava Opátová

Peter Pallo

Marek Tóth

Angelika Hanesz

Júlia Jánošíková

Jana Kramárová

Dagmar Môťovská

Monika Siváková

Lenka Škarbeková

Júlia Jánošíková učí gymnazistov nielen fyziku, ale aj experimentálne vedy, na ktorých si žiaci overujú, čo sa naučili na fyzike. Snaží sa ich podporovať tým, že im predkladá možnosti, kde môžu uspieť. Aj za tento príbeh môžete hlasovať v cene verejnosti pre Učiteľa Slovenska. Keď Júlia Jánošíková, absolventka Fakulty matematiky, fyziky a informatiky na Univerzite Komenského v Bratislave, ktorá dovtedy robila projektovú manažérku, po materskej dovolenke riešila, ako sa bude ďalej profesijne uberať, z praktického hľadiska videla učiteľstvo ako dobrú voľbu. Napokon, s mladými ľuďmi sa stretávala v rámci mimoškolských aktivít a neformálneho vzdelávania v Slovenskom skautingu. Dnes má za sebou osem rokov za katedrou, prvé roky učila v základnej škole, posledné dva roky učí fyziku gymnazistov na Gymnáziu v Malackách. Robí ju šťastnou, keď vidí, že aspoň jeden žiak či študent sa chce uberať prírodovedným smerom. Keď sa žiaci posúvajú vo svojich myšlienkach, ale aj v postojoch a záľubách. Keď začínajú byť samostatní a sami chcú ísť ďalej, ako im ukladajú osnovy. "Som najšťastnejšia, ak sa žiakom niečo podarí. Ak majú úspech a ja ich môžem podporiť. Celá moja práca sa odvíja od toho, či daná aktivita, do ktorej sa chcem so žiakmi zapojiť, má osoh pre komunitu, pre nich, školu. Snažím sa podporovať žiakov tým, že im predkladám možnosti, kde môžu uspieť. Každý žiak je individualita, ktorej sa treba venovať. V našom školskom systéme to nie je jednoduché," hovorí Jánošíková. A že na Gymnáziu v Malackách sú študenti, ktorých baví fyzika a technológie, svedčí najčerstvejší úspech jednej študentky, ktorá minulý víkend postúpila do finále česko-slovenskej súťaže Expedice Mars. Ide o prvú súťaž v Českej a Slovenskej republike, ktorá poskytuje študentom možnosť vyskúšať si simulovaný let na Mars. Júlia Jánošíková učí gymnazistov nielen fyziku, ale aj experimentálne vedy, na ktorých si žiaci overujú, čo sa naučili na fyzike. Pred časom si na exkurzii vo švajčiarskom CERN-e mohli bádateľské aktivity zo školy overiť v najväčšej vedeckej expozícii v Európe, v Technorame. Tu si mohli exponáty aj chytiť a vyskúšať rôzne pokusy z oblasti fyziky, chémie a biológie. Jánošíková hovorí, že miluje aj informatiku a ich prepojenie s technikou a pripravovanie aktivít, ktoré sa nazývajú STEM. Teda podpora žiakov v tom, aby sa prepájali s reálnym prostredím. Aby pracovali tak, ako v budúcom zamestnaní, kde dostanú zadanie a postupujú podľa presných krokov, ktoré sú jasné krokovo, čo a ako urobiť. No žiaci musia rozmýšľať, prečo sú dané kroky poskladané daným spôsobom. Musia komunikovať medzi sebou v skupinách a vytvárať nielen digitálne veci, ale aj fyzické zariadenia. Do vyučovacieho procesu sa Jánošíková snaží zapájať najmä digitálne technológie. Okrem klasických prezentácií, tvorby dokumentov pracujú s rôznymi programami na podporu digitálnych zručností. Vytvárajú rôzne plagáty ako výstupy z hodín, používajú virtuálnu realitu na podporu predstavy o procesoch, ktoré sa učia. Na krúžkoch pracujú veľa s Micro:bitmi, používajú aj 3D modelovanie, kde žiaci navrhujú rôzne predmety, ktoré potom spracovávajú do správneho programu tak, aby ich mohli aj vytlačiť. Teda z virtuálneho priestoru prechádzajú do reality a vidia, či ich návrhy sú funkčné a či spĺňajú to, čo si chceli vyrobiť. Júlia Jánošíková prezentovala svoje skúsenosti na viacerých podujatiach – v Objavovni v Slovenskom národnom múzeu, na Šoltésovej dňoch, Vanovičových dňoch či vo Vedeckej kaviarni v Malackách.


V bylinnom čaji Babička Růženka sa objavili opäť toxíny

Do čaju sa mohli nebezpečné látky  dostať nesprávnym vytriedením bylín.

BRATISLAVA. Poľský bylinný čaj s echinaceou opäť obsahuje zložky z rastlín, ktoré v ňom nemajú čo robiť. Do čaju sa mohli dostať nesprávnym vytriedením bylín. Úrad verejného zdravotníctva (ÚVZ) SR dostal 27. februára varovné oznámenie o zistení prítomnosti atropínu a skopolamínu v bylinnom čaji Babička Růženka Sedmero bylin s echinaceou. Výrobcom čaju je Mokate S.A., ul. Katowicka 265a, 43-450 Ustron, Poľsko, distribútor: MOKATE Czech, s.r.o., Počernická 96, 108 00 Praha 10, Česká republika, IČO: 253 78 449, odberateľ: MOKATE Slovakia s. r. o., Štúrova 5/9, 017 01 Považská Bystrica, Slovenská republika, IČO: 36 312 525. Atropín a skopolamín sú látky, ktoré môžu byť nebezpečné najmä pre deti. Jedná sa o prírodné toxíny z jedovatých rastlín (ľuľkovec, durman či blen). Ide o balenie 20 kusov čajových vrecúšok v papierovej škatuľke, hmotnosť balenia: 40 g, dátum minimálnej trvanlivosti: 09/11/2018, šarža: L09111630C. ÚVZ SR preto odporúča spotrebiteľom, aby predmetný bylinný čaj nekupovali, už zakúpený nekonzumovali, prípadne ho vrátili späť do miesta predaja. Informoval o tom hlavný hygienik SR Ján Mikas.


Situácia s lykožrútom je kritická, lesníci evidujú rekordné odchyty

Podmienky v smrekových porastoch sa stávajú kritické.

BANSKÁ BYSTRICA. Rekordné odchyty prvej generácie podkôrneho hmyzu zaznamenali v uplynulých týždňoch lesníci štátneho podniku Lesy Slovenskej republiky. Populáciu lykožrúta smrekového, ktorý pod kôrou prezimoval vo všetkých vývojových štádiách, nedokázal znížiť ani silný zimný mráz. Tohtoročné nízke teploty v apríli a v prvej polovici mája dávali lesníkom nádej, že prvá generácia lykožrúta silná nebude. Po dlhodobom deficite zrážok a následných horúčavách atakujúcich historické teploty v druhej polovici mája, začali ale lesníci zaznamenávať rekordné odchyty a situácia v smrekových porastoch sa tak stáva kritickou. "Odštepný závod Beňuš zaznamenal rekord prvej generácie lykožrúta smrekového, ktorý predstavuje 48.000 kusov tohto lesného škodcu na jeden lapač za obdobie 14 dní. Takmer bežné pritom boli 30-tisícové odchyty," hovorí Ivan Špilda z odboru usmerňovania lesníckych činností generálneho riaditeľstva Lesov SR. "Keď si uvedomíme, že 4000 kusov je hranica silného odchytu za jedno rojenie, tak sú tieto čísla naozaj alarmujúce", dodáva. Lesy SR pripravujú podľa generálneho riaditeľa Mariana Staníka stratégiu ochrany lesa na nasledujúce roky, ktorá bude zameraná na najúčinnejšie postupy spracovania vetrových a podkôrnikových kalamít v lesoch a následné obranné a ochranné opatrenia. "Opatrenia sú zamerané na zlepšenie porastovej hygieny asanáciou zvyškov po ťažbe, na inštaláciu technických zariadení na odchyt lykožrúta, takzvaných lapačov a tiež na využívanie odpílených stromov ponechaných v lese, ktoré slúžia ako klasické lapáky," uviedol. Výhoda týchto lapákov je v tom, že predstavujú prirodzený materiál v lese, ktorý lykožrút využíva na založenie ďalšej generácie. Po nakladení vajíčok je napadnutý strom asanovaný, čím sa zamedzuje ďalšiemu vývoju lykožrúta. Silný nástup odchytov potvrdzuje, že šírenie podkôrnikovej kalamity je tento rok extrémne, a to aj s prispením počasia. Kalamita, ktorú ostáva spracovať, je podľa lesníkov zo štátnych Lesov SR oproti rovnakému obdobiu minulého roka vyššia o 122.000 kubických metrov.


Hlasovať môžu aj astronauti. Ako sa volí z vesmíru?

Do prezidentských volieb sa z Medzinárodnej vesmírnej stanice zapojil aj astronaut Shane Kimbrough.

BRATISLAVA. Volebnú skúsenosť Davida Wolfa z roku 1997 len tak niekto neprekoná. Nielen že ako prvý Američan poslal svoj hlas z vesmíru, ale urobil to dokonca z ruskej vesmírnej stanice Mir. Umožnil mu to zákon vtedajšieho texaského guvernéra Georgea W. Busha, ktorý povoľuje skoršiu voľbu z vesmíru. Približne rok pred odletom si astronaut môže vybrať, do ktorých volieb sa chce z obežnej dráhy Zeme zapojiť. Šesť mesiacov pred voľbami potom obdržia štandardný formulár pre voličov, ktorý nemôžu prísť odovzdať svoj hlas osobne. Do heslom zamknutého PDF dokumentu vyplnia svoju voľbu a emailom ho pošlú okresným úradníkom, ktorý prepíše ich voľbu na hlasovací lístok a v deň volieb ho odovzdá do urny. "Je to celkom vzrušujúce, keď si ráno otvoríte počítač a nájdete tam správu z vesmíru," povedala pre americké rádio NPR ešte v roku 2008 okresná úradníčka Mary Ann Daigleová. Tento rok z obežnej dráhy Zeme volil aj jediný Američan na palube Medzinárodnej vesmírnej stanice Shane Kimbrough. Aj keď nedostane obľúbenú nálepku "I Voted" (Volil som), nemusí čakať v rade a môže sa pochváliť tým, že volil z vesmíru. "Rád privítam nového prezidenta, nech je to ktokoľvek," povedal Kimbrough agentúre AP s vysvetlením, že astronauti sú viacmenej apolitickí.


Na Valnom zhromaždení OSN vystúpi aj iránsky prezident

Hasan Rúhání vystúpi v OSN 20. septembra.

TEHERÁN. Iránsky prezident Hasan Rúhání vystúpi 20. septembra na zasadnutí Valného zhromaždenia Organizácie Spojených národov v New Yorku. Informovala agentúra AP. Podľa nej sa Rúháního návšteva v sídle OSN, ktorú v stredu oznámila iránska štátna televízia, uskutoční v čase spochybňovania dodržiavania dohody, v ktorej sa Teherán pred dvoma rokmi zaviazal obmedziť svoj jadrový program výmenou za zrušenie sankcií. Administratíva amerického prezidenta Donalda Trumpa už niekoľko mesiacov diskutuje o zrušení dohody, ktorú s Iránom podpísalo šesť veľmocí (USA, Rusko, Čína, Británia, Francúzsko a Nemecko). Trump hrozil zrušením dohody ešte v predvolebnej kampani. Jeho vláda teraz vyzýva OSN, aby vyslala do Iránu inšpektorov, ktorí by skontrolovali vojenské zariadenia. Teherán to ale odmieta. Okrem toho Trump začiatkom augusta schválil nové sankcie voči Iránu - postihujú osoby zapojené do iránskeho programu balistických rakiet, iránske revolučné gardy a zavádzajú zbrojné embargo. Irán vyhlásil, že nové sankcie zo strany Spojených štátov predstavujú porušenie prelomovej dohody z roku 2015. Generálny riaditeľ Medzinárodnej agentúry pre atómovú energiu (MAAE) Jukija Amano 11. septembra uviedol, že Irán "realizuje podmienky" jadrovej dohody. Dodal však, že konečný verdikt ohľadne dodržiavania dohody je na šiestich svetových mocnostiach, ktoré ju s Teheránom uzavreli. Amano sa takto vyjadril na pravidelnom štvrťročnom zasadnutí 35-člennej Rady guvernérov MAAE vo Viedni.


Šéf japonskej SoftBank prerobil na bitcoine 130 miliónov dolárov

Majetok druhého najbohatšieho Japonca sa odhaduje na asi 21 miliárd dolárov .

TOKIO. Zakladateľ a generálny riaditeľ japonskej spoločnosti SoftBank Masajoši Son prerobil viac ako 130 miliónov dolárov (necelých 116 miliónov eur) na osobných investíciách do kryptomeny bitcoin. S odvolaním sa na informované zdroje to uviedol denník Financial Times. Pre miliardára Sona je táto strata zanedbateľná. Majetok druhého najbohatšieho Japonca sa odhaduje na asi 21 miliárd dolárov (18,7 miliardy eur). Son patrí k investorom, ktorých zasiahol niekoľkomesačný prudký prepad kurzu bitcoinu, ktorý nasledoval po rýchlom výstupe k rekordným hodnotám. Do bitcoinu investoval v decembri 2017, keď cena kryptomeny presahovala 19-tisíc dolárov (takmer 17-tisíc eur). V tom čase SoftBank za 3,3 miliardy dolárov (2,9 miliardy eur) kupovala newyorskú investičnú firmu Fortress Investment a práve jej šéf, pre bitcoin zapálený Peter Briger, zrejme patril k tým, ktorí Sonovi investíciu odporučili. Šéf spoločnosti SoftBank svoje bictoiny predával začiatkom roka 2018, keď sa kurz prepadal. Teraz sa bitcoin predáva za zhruba 5600 dolárov (5000 eur). Na rozdiel od osobnej straty Masajošiho Sona, jeho firma SoftBank, ktorá sa venuje investíciám prevažne do technologických firiem, na bitcoinoch zarobila. Fortress Investment pod vedením Petra Brigera investovala do bitcoinov v roku 2013, keď kryptomena bola len okrajovou technológiou. V čase dokončenia akvizície mali zdedené - a tiež predané - bitcoiny hodnotu okolo 200 miliónov dolárov.


Výbuch bomby v automobile zabil v Somálsku najmenej šesť ľudí

K útoku sa bezprostredne nikto neprihlásil.

MOGADIŠO. Najmenej šesť obetí na životoch si v pondelok v somálskej metropole Mogadišo vyžiadal výbuch bombovej nálože v aute. Polícia informovala aj o viacerých zranených. Podľa agentúry AP, ktorá sa odvolala na policajný zdroj, samovražedný atentátnik aktivoval nálož nastraženú v aute v blízkosti hotela Weheliye, nachádzajúceho sa na rušnej ulici. K útoku sa bezprostredne nikto neprihlásil, ale podobné akcie, ktorých terčom sú hotely v Mogadiše, veľmi často pácha extrémistická skupina aš-Šabáb napojená na teroristickú sieť al-Káida. Jej útok z januára tohto roku si vyžiadal najmenej 26 obetí. Napriek tomu, že somálskej armáde a jej africkým spojencom sa podarilo milície aš-Šabáb vytlačiť z jej bášt na juhu a v strednej časti Somálska, islamisti pokračujú v útokoch prakticky na celom území krajiny. Zameriavajú sa najmä na kontrolné posty a základe somálskej armády a mnohonárodných síl Africkej únie vyslaných do Somálska práve na pomoc pri potláčaní islamistov. Milície aš-Šabáb sú veľkou výzvou pre somálskeho prezidenta Mohameda Abdullahiho Mohameda, ktorý označil bezpečnosť v krajine za svoju prioritu vo funkcii hlavy štátu. Somálska republika prakticky prestala existovať ako celistvý štát v roku 1991, keď padol režim diktátora Siada Barreho. Medzinárodné spoločenstvo považuje za jedinú legitímnu vládu Somálska federálnu administratívu, ktorá však reálne ovláda len Mogadišo a niekoľko ďalších okresov. Zvyšok krajiny je pod kontrolou neuznaných úradov, klanov či radikálnych islamistických hnutí. Jedným z nich je hnutie aš-Šabáb.


Najväčší austrálsky výrobca vín Accolade prechádza do amerických rúk

Američania kupujú firmu za výrazne vyššiu sumu, než ju kúpil jej doterajší vlastník pred siedmimi rokmi.

SYDNEY. Americká investičná spoločnosť Carlyle Group kupuje najväčšieho producenta vín v Austrálii Accolade Wines za 1 miliardu austrálskych dolárov (625,86 milióna eur). To je trojnásobok sumy, akú zaplatil za firmu pred siedmimi rokmi jej doterajší vlastník, austrálsky fond CHAMP Private Equity. Za vysokou sumou je najmä dobrá pozícia austrálskych vín na lukratívnom čínskom trhu, na ktorom dopyt po vínach neustále rastie. Mohutné zotavenie exportu austrálskych vín nastalo od roku 2015, potom, ako Austrália a Čína uzatvorili dohodu o voľnom obchode. V rámci nej Peking znížil dovozné clo na austrálske vína z 20 percent na zhruba 3 percentá. V minulom roku sa tržby z predaja austrálskych vín v kontinentálnej Číne zvýšili o 63 percent na rekordných 848 miliónov austrálskych dolárov. Austrália sa tak v objeme tržieb z predaja vín zaradila v Číne hneď na druhé miesto po Francúzsku. Austrálski výrobcovia očakávajú ďalší rast tržieb, ak by spor za dovozné clá medzi Čínou a USA eskaloval a predaj amerických vín na najväčšom ázijskom trhu sťažil. S ďalšími možnosťami rastu na čínskom trhu pre Accolade počíta aj Carlyle Group. "Je to spoločnosť s vynikajúcimi značkami a silnou pozíciou na trhu, ktorá má viaceré možnosti rastu, najmä na ázijských trhoch," uviedla spoločnosť Carlyle v oficiálnom oznámení. Accolade síce nezverejnila údaje o vlastnom exporte na čínsky trh, ako však pre agentúru Reuters povedal výkonný riaditeľ CHAMP Private Equity John Haddock, firma očakáva, že vývoz do Číny by mal tento rok vzrásť zhruba o 80 percent. A rast na približne tejto úrovni sa očakáva aj v ďalších rokoch. Konkurenti Carlyle Group, firmy TPG Capital Management a KKR, podali v roku 2014 konkurenčné ponuky na ďalšieho veľkého producenta vín v Austrálii, spoločnosť Treasury Wine Estates. Firmu plánovali kúpiť za zhruba 3,4 miliardy austrálskych dolárov. Tá ponuky odmietla a v súčasnosti jej trhová kapitalizácia dosahuje okolo 12,4 miliardy austrálskych dolárov. Aj v jej prípade pomohol čínsky trh, vďaka ktorému zaznamenala za 1. polrok súčasného obchodného roka rekordný zisk.


Po pol roku našli v Nórsku telo obete lavíny

Fín Niklas Nyman patril do skupiny, ktorú strhla 300 metrov široká lavína v údolí Tamok.

KODAŇ. V Nórsku našli telo Fína, ktorý bol jedným zo štyroch ľudí, ktorých v januári zabila lavína. Polícia z mesta Tromso v stredu potvrdila, že telo našiel špeciálne cvičený pes. Pôvodné pátranie museli prerušiť pre husté sneženie a slabú viditeľnosť. Tridsaťšesťročný Niklas Nyman patril do skupiny, ktorú strhla 300 metrov široká lavína v údolí Tamok. O niekoľko dní neskôr našli telá dvoch Fínov a jednej Švédky.


Mesto chce začať s opravou terasy na Blagoevovej v Petržalke

Terasa je strechou garáží a slúži na prístup k bytom.

BRATISLAVA. Bratislavský magistrát plánoval začať s opravou terasy na Blagoevovej ulici v bratislavskej Petržalke, ktorú má vo svojom vlastníctve, vlani, práce sa však začnú až v tomto roku. Na opravu terás k bytovým domom v Petržalke vyčlenil bratislavský magistrát takmer pol milióna eur. V rozhovore pre agentúru SITA to povedal primátor hlavného mesta SR Bratislavy Ivo Nesrovnal s tým, že po terase na Blagoevovej chcú obnoviť aj priestor na Bulíkovej ulici. Terasa je strechou garáží a slúži na zabezpečenie prístupu na zásobovanie bytov a polyfunkčných prevádzok bytového domu i pre pohyb obyvateľov a návštevníkov Petržalky. Bratislavský magistrát v Petržalke spravuje aj terasy na uliciach Jasovská 1-3, 2-4, 6-8 a Beňadická 21. Údržba týchto terás podľa magistrátu zodpovedá veku a opotrebeniu hlavnej stavby. Podľa mesta je z technického hľadiska nevyhnutné spolu s terasou na Blagoevovej rekonštruovať aj jedno schodišťové rameno nadchodu pre peších ponad ulicu Bulíkova, ktoré je podobne ako terasa v zlom stave. Magistrát pripomína, že problémom pri zrekonštruovaní niektorých terás je zložité usporiadanie majetkovo-právnych vzťahov. Mestská časť Bratislava - Petržalka má vo svojej správe 17 terás pristavených k bytovým domom, niektoré petržalské terasy patria Hlavnému mestu SR Bratislava i Bytovému družstvu Petržalka. Ako pre agentúru SITA uviedla Silvia Vnenková z tlačového oddelenia petržalského úradu, mestská časť Bratislava - Petržalka dokončila v minulom roku opravu severnej terasy Rovniankova 2-4, ktorá sa začala ešte v roku 2016. V roku 2017 v spolupráci s vlastníkmi garáží opravili terasy na Fedinovej 6-8. „Okrem opráv terás zabezpečila mestská časť vlani aj opravu zábradlia terasy Jungmannova 20, Beňadická 9 a Jasovská 2 a opravy schodísk na terasy Znievska 15, Topoľčianska 22 a Rovniankova 16,“ vymenovala Vnenková. Podľa nej v tomto roku plánuje samospráva zabezpečiť opravu západnej terasy Rovniankova 14 a v spolupráci s vlastníkmi nebytových priestorov aj opravu terasy Mánesovo námestie 5-8.


Nový sneh môže lámať stromy aj poškodiť strechy

Na strednom Slovensku si treba dávať pozor, veľa mokrého a ťažkého snehu môže lámať stromy aj poškodzovať elektrické vedenie.

BRATISLAVA. V horských oblastiach stredného Slovenska by v najbližších dňoch mohlo napadnúť až 40 centimetrov snehu, prvá súvislá snehová vrstva by počas stredy a štvrtka mala pokryť celé územie. Slovenský hydrometeorologický ústav vydal na stredu aj štvrtok výstrahu prvého stupňa pred snežením, ľudia by si mali dávať pozor najmä na cestách. Vzhľadom na to, že teploty nepôjdu výraznejšie do mínusu, padať bude predovšetkým ťažký a mokrý sneh. „Tlaková níž k nám prenikne z oblasti Jadranu a severného Talianska, môžeme očakávať výdatné zrážky,“ hovorí klimatológ Pavol Faško. Vysvetľuje, že v týchto prípadoch býva v snehu zvyčajne množstvo vody, čo môže pri vyššej vrstve snehu robiť problémy. Pozor by si podľa Faška mali dávať najmä správcovia striech v okolí Štiavnických či Kremnických vrchov, ale aj v Nízkych Tatrách. Na týchto miestach by mohli strechy pod váhou snehu kolabovať. Podobná situácia nastala napríklad v októbri 2009 v okolí Kysúc. Vtedy v krátkom čase napadlo viac ako pol metra ťažkého snehu, ktorý potrhal vedenie a lámal stromy. „Podobná situácia môže nastať aj teraz,“ hovorí Faško. Prvé výrazné sneženie na konci novembra prichádza v porovnaní s obdobím pred tridsiatimi a viac rokmi neskoro. Zlom vo vývoji počasia nastal koncom deväťdesiatych rokov, keď sa prvý raz výraznejšie začala prejavovať zmena klímy vo svete. Pravedpodobnosť, že na Vianoce bude teplo, je vysoká. No nedá sa vylúčiť, že zažijeme aj výnimku z vianočného odmäku a budeme mať Vianoce so snehom. V minulosti napríklad bolo takmer nepredstaviteľné, aby sa novembrový sneh roztopil aj v Oravskej Lesnej. To sa v posledných rokoch zmenilo a aj v stredných polohách počas zimy sneh viackrát napadne a potom sa roztopí. „V súčasnosti panuje v počasí veľká nestabilita, pretože v Európe panuje neštandardné prúdenie vzduchu,“ vysvetľuje Faško. Ilustrujú to aj predpovedné modely, ktoré dostávajú čerstvé informácie približne každých šesť hodín. Stáva sa, že napríklad predpovedaná teplota sa môže každých šesť hodín meniť aj o tri až štyri stupne. Aj preto je takmer nemožné v súčasnosti povedať, či tento rok budú Vianoce mrazivé a zasnežené. Za posledných päť rokov to na západnom Slovensku neplatilo ani raz. Po ochladení zo začiatku decembra totiž pravidelne studený vzduch strieda teplý, ktorý pochádza od Atlantického oceánu. „Pravedpodobnosť, že na Vianoce bude teplo, je vysoká. No nedá sa vylúčiť, že zažijeme aj výnimku z vianočného odmäku a budeme mať Vianoce so snehom,“ hovorí Faško. V polovici apríla tohto roka viacerých vodičov prekvapilo silné sneženie na diaľnici pod Tatrami, v dôsledku ktorého tam vznikla reťazová dopravná nehoda. Výstrahy meteorológov sa najmä na západnom Slovensku orientujú aj na vodičov, ktorí aj bez zlého počasia často stoja v kolónach. Pri hustom snežení a zníženej viditeľnosti je dôležité, aby auto videli ostatní ľudia, ale napríklad aj záchranári. Preto treba nechať zapnuté výstražné svetlá, prípadne ak je vodič posledný v kolóne, zadnú hmlovku. Ak sa státie v kolóne naťahuje na dlhší čas, je taktiež vhodné vypnúť motor, aby sa náhodou neminul všetok benzín. Ak je v kabíne príliš zima, je možné motor na chvíľu naštartovať, no po pár minút ho treba znovu vypnúť.


Boston si vynútil rozhodujúci siedmy zápas, Chára asistoval pri poslednom góle

NEW YORK. Hokejisti Bostonu zvíťazili v Toronte 4:2 v šiestom zápase 1. kola play off vo Východnej konferencii NHL a vynútili si siedmy rozhodujúci duel. V ňom bude mať v utorok 23. apríla výhodu domáceho prostredia Boston. Slovenský kapitán Bruins Zdeno Chára sa na triumfe v zápase číslo 6 podieľal asistenciou, keď prihral Bradovi Marchandovi na gól do prázdnej bránky na konečných 4:2. Rozhodujúci siedmy duel sa bude hrať aj v sérii Západnej konferencie medzi Vegas a San Jose. V šiestom súboji zvíťazili hráči San Jose na ľade Vegas 2:1 po dvojnásobnom predĺžení. Chára odohral zápas so solídnymi štatistikami. Počas 22:45 min na ľade si okrem asistencie pripísal aj strelu na bránku, 4 bodyčeky, plusový bod a 2 trestné minúty. Štyridsaťdvaročný veterán hrá v štrnástom play off v kariére v NHL a dovedna má na konte 17 gólov a 47 asistencií. V utorok ho čaká už trinásty zápas číslo 7, čím vyrovná historický rekord NHL v tejto štatistike. Dosiaľ odohrali trinásť rozhodujúcich "siedmych" súbojov o postup v play off iba dvaja hráči - brankár Patrick Roy a obranca Scott Stevens. Ústrednou postavou Bostonu na Veľkonočnú nedeľu v Toronte bol útočník Brad Marchand, autor dvoch gólov a asistencie. Dvoma asistenciami sa prezentoval David Pastrňák, jednu prihrávku na gól, ale aj 17 víťazných buly z 23 (úspešnosť 74%) si pripísal Patrice Bergeron. "Keď je vaša sezóna na hrane, snažíte sa ísť na maximum a odovzdať úplne všetko. Občas sa to odrazí vaším smerom a občas nie. Tentoraz nám to vyšlo, ale bojujeme ďalej. Bude to zábava, ak sa nám to podarí dotiahnuť," uviedol Brad Marchand na oficiálnom portáli NHL. Tridsaťročný skúsený útočník v šiestich zápasoch 1. kola play off nazbieral 9 bodov za 4 góly a 5 asistencií. "On je typ hráča, ktorý vie vystupňovať svoj výkon, pridať niečo extra. A myslím si, že v siedmom zápase uvidíme od neho ešte čosi navyše," pochválil Marchanda tréner Bostonu Bruce Cassidy. "Chceli sme to doma ukončiť, ale nezvládli sme to. Musíme sa dať dokopy, poučiť sa z chýb a zvíťaziť u súpera. Budeme pripravení," uviedol útočník Toronta Auston Matthews, ktorý dal v play-off už 5 gólov. Séria 1. kola play off medzi Torontom a Bostonom pokročila do rozhodujúceho siedmeho zápasu aj pred rokom a tiež v ročníku 2012/2013. V oboch prípadoch uspel Boston, takže história je na jeho strane. Štatistici NHL vyrátali, že len dve dvojice sa predtým v troch play off sériách po sebe "bili" o víťazstvo stále aj v siedmom zápase. V rokoch 1989, 1994 a 2004 to boli Vancouver a Calgary a v rokoch 2012, 2013 a 2015 New York Rangers Washington. Diváci v Las Vegas videli najdlhší zápas tohtoročného play off, ale so smutným koncom pre ich mužstvo. Vegas podľahli San Jose 1:2, keď v čase 91:17 min, čiže na začiatku druhej polovice druhého predĺženia v oslabení rozhodol český útočník Sharks Tomáš Hertl. Svoj piaty gól v play off si nechal na najdôležitejší okamih, svojmu tímu zachránil pokračovanie sezóny. Iba 31 sekúnd predtým bol vylúčený útočník San Jose Barclay Goodrow a hráči Vegas sa chystali spečatiť celozápasovú prevahu víťazným gólom. Stal sa však opak. Obranca Marc-Edouard Vlasic našiel na červenej čiare Hertla a ten stíhaný jedným z obrancov domácich prestrelil Marca-Andrého Fleuryho. Hertl sa stal prvou hviezdou zápasu, ale tento titul by svedčal aj brankárovi Sharks Martinovi Jonesovi. Zneškodnil 58 z 59 streleckých pokusov, čo je rekord v klubovej histórii Sharks. Pre porovnanie, hráči San Jose vystrelili iba 29-krát, v druhom predĺžení bola jediná ich strela zároveň gólová. Viacnásobné predĺženie rozhodol gól v oslabení vôbec po prvý raz. "Už som veľmi nevládal, chcel som to nechať tak a vystriedať. Uvidel som však priestor, a tak som urobil ešte pár krokov navyše a vystrelil. Ak sa o niečo nepokúsite, nič nedosiahnete. Niekedy to tam prejde," cituje Tomáša Hertla portál NHL. Rozhodujúci siedmy zápas odohrajú v utorok 23. apríla v San Jose. /stav série 3:3/ Góly: 32. Marchessault (Theodore, W. Karlsson) - 20. Couture (Meier), 92. Hertl (Vlasic) /stav série - 3:3/ Góly: Góly: 10. Rielly (W. Nylander, Marleau), 45. Matthews (Gardiner, Dermott) - 12. Marchand (Bergeron), 18. Krug (Pastrňák, Marchand), 28. DeBrusk (Krejčí, Pastrňák), 59. Marchand (CHÁRA, McAvoy) /obranca Martin Marinčin (Toronto) nefiguroval na súpiske/ /brankár Jaroslav Halák (Boston) presedel zápas na striedačke/ /obranca Zdeno Chára (Boston) odohral 22:35 minúty, asistoval pri poslednom góle Bostonu, zaznamenal aj jeden plusový bod, pripísal si dve trestné minúty za zdržovanie hry, raz vystrelil na bránku súpera a prezentoval sa aj štyrmi bodyčekmi/


Agresor za útok pre farbu pleti pôjde do väzenia na takmer dva roky

Muž začal poškodeného bezdôvodne urážať a nadávať mu do opíc.

BRATISLAVA. Za vulgárne a agresívne správanie voči Portugalčanovi dostal 20-mesačný trest Oskár B. so zaradením do ústavu na výkon trestu so stredným stupňom stráženia. Samosudca Špecializovaného trestného súdu (ŠTS) ho trestným rozkazom uznal za vinného z prečinu poškodzovania cudzej veci a prečinu výtržníctva, potvrdila hovorkyňa súdu Katarína Kudjáková. Dodala, že rozhodnutie nie je právoplatné. Proti trestnému rozkazu možno v lehote osem dní odo dňa doručenia podať odpor. Prokurátor Úradu špeciálnej prokuratúry (ÚŠP) podal obžalobu na Oskára B. za to, že v apríli v Pezinku v blízkosti pohostinstva bez zjavnej príčiny vulgárne slovne a fyzicky napadol poškodeného občana Portugalskej republiky. Hovorkyňa ÚŠP Jana Tökölyová priblížila, že muž začal poškodeného bezdôvodne urážať a nadávať mu do opíc. Slovne na neho útočil aj inými urážlivými slovami, ktorými narážal na čiernu pleť poškodeného, pričom napodobňoval opicu. Na otázku poškodeného, prečo ho uráža, obvinený pokračoval v slovných urážkach a súčasne sa ho snažil udrieť do tváre, čo sa mu poškodený snažil vrátiť. Na to sa Oskár B. pokúšal uchopiť neďaleko stojaci detský bicykel pripútaný k stojanu, aby ho použil pri útoku, čo sa mu nepodarilo. Odbehol do neďalekého pohostinstva, odkiaľ vzal drevenú metlu a vybehol na ulicu za poškodeným. Keď ho dobehol, pokúšal sa ho udierať drevenou rúčkou od metly. Poškodený na odvrátenie pretrvávajúceho útoku zdvihol na svoju sebaobranu kamennú kocku z obrubníka chodníka a hodil ju na útočiaceho. Následne Oskár B. úmyselne poškodil mobilný telefón poškodeného, ktorý si odložil s osobnými vecami na chodník, aby sa mohol brániť. Vulgárne a urážlivo pre farbu jeho pleti naďalej nadával poškodenému aj po privolaní hliadky Mestskej polície mesta Pezinok. Hliadkou bol nakoniec zadržaný. Tökölyová dodala, že muž sa skutku dopustil z dôvodu nenávisti voči jednotlivcovi pre jeho skutočnú príslušnosť k niektorej rase a farbe pleti, teda z osobitného motívu. Obvinený konal úmyselne z dôvodu predpokladanej nenávisti k farbe pleti a rase poškodeného. Konal so zbraňou v zmysle Trestného zákona. Zbraňou sa totiž rozumie každá vec, ktorou možno urobiť útok proti telu dôraznejším, teda za zbraň možno považovať aj násadu na metlu. Oskár B. sa k svojmu konaniu priznal, skutok oľutoval a prejavil ochotu nahradiť aj spôsobenú škodu. Bol doposiaľ viackrát súdom trestaný. Od prepustenia z výkonu trestu odňatia slobody bol niekoľkokrát potrestaný za priestupky rôzneho druhu.


Najviac štartov z legionárov v Poľsku dosiahol Slovák

Pavol Staňo absolvoval už svoj 243. štart v najvyššej poľskej súťaži.

NIECIECZA. Slovenský futbalový obranca Pavol Staňo sa pred reprezentačnou prestávkou postaral o výnimočný rekord v rámci najvyššej poľskej súťaže. Hráč Termalice Nieciecza si v súboji s Koronou Kielce (1:3) pripísal už 243. štart v tamojšej Ekstraklase a prekonal dovtedajšie maximum Srba Aleksandara Vukoviča (242). Tridsaťdeväťročný Staňo pôsobí v Poľsku od roku 2007. Postupne hrával za Poloniu Bytom, Jagielloniu Bialystok, Koronu Kielce a Podbeskidzie Bielsko-Biala. Dres súčasného zamestnávateľa z Nieciecze si oblieka od augusta minulého roka. Informoval o tom portál sportowefakty.wp.pl.


Pápež František odsúdil kultúru zneužívania a krytia v cirkvi

František sa hanbí za to, že ani on, ani katolícki predstavitelia v Čile obete lepšie nepočúvali.

VATIKÁN. Pápež František je prvým katolíckym pápežom, ktorý verejne odsúdil "kultúru zneužívania a krytia" v katolíckej cirkvi, píše vo štvrtok agentúra AP. František sa podľa vlastných slov hanbí za to, že on, ani katolícki predstavitelia v Čile obete lepšie nepočúvali. Pápež František vydal pre čilských veriacich vo štvrtok pastoračný list. V osemstranovom liste znova poďakoval obetiam za ich "odvážnu vytrvalosť" pri odsudzovaní zneužívania a hľadaní pravdy. A opakovane hovoril o "kultúre zneužívania a systéme krytia, ktorý ju zachováva". V deň zverejnenia zmieneného listu Vatikán taktiež oznámil návrat vatikánskeho vyšetrovacieho tímu do Čile na pastoračnú misiu. Ako dodala AP, Františka čaká ďalší víkend, ktorý strávi s rozhovormi s obeťami čílskeho neslávne známeho kňaza pátra Fernanda Karadimu. Sexuálny škandál výrazne poškodil obraz cirkvi v kedysi tradične katolíckom Čile. Mal negatívny vplyv aj na pápežovu povesť, pretože počas januárovej návštevy Čile sa zastával biskupov obviňovaných z toho, že kryli sexuálny škandál. Pápež neskôr tento svoj postoj prehodnotil. Karadimove obete sa na cirkevných činiteľov obrátili už v roku 2002, tí im však neuverili. Vatikán začal prípad vyšetrovať až v roku 2010, keď sa obvinenia dostali na verejnosť. Vatikán následne Karadimovi zakázal činnosť.